Summary: چین میں ملکی سطح پر ہونے والے دو ماہ کے طویل لاک ڈاؤن کے قومی معیشت پر بہت تباہ کن اثرات مرتب ہوئے ہیں۔ رواں برس پہلے تین ماہ کی معیشت 6.8 فیصد سکڑ گئی ہے۔ چیئرمین ماؤزےدنگ کی 1976 میں موت کے بعد پہلی مرتبہ چین کی معشیت پھیلنے کی بجائے کم ہوئی ہے۔

چین کی لائیو سٹریمنگ معاشی سرگرمیوں کی بحالی کے لیے ایک اہم پلیٹ فارم کی صورت اختیار کر چکی ہے

چین کے مشہور شہر ووہان کے نائب میئر لی کیانگ نے شاپنگ کے لائیو سٹریمنگ کے سب سے بڑے ایونٹ کا آغاز کرتے ہوئے اپنے رد عمل میں کہا کہ ’میں کچھ گھبرا رہا ہوں۔‘ ووہان حال ہی میں کورونا وائرس کی وجہ سے دنیا بھر میں سب سے زیادہ مشہور شہر بن گیا ہے۔

عموماً چین کی کمیونسٹ پارٹی کے رہنماؤں سے ہم اس طرح کی باتیں نہیں سنتے ہیں۔ لیکن کورونا وائرس جیسے تباہ کن واقعے کے بعد چین کی معیشت کی بحالی کے لیے کی جانے والی کوششوں کی کامیابی کے ساتھ لی کیانگ عزمِ مصمم لیے ہوئے موجود ہیں۔

وہ اپنے ایک پسندیدہ ریستوران کے سامنے بڑی چاہ  کے ساتھ ووہان کے خشک نوڈلز سمیت، مقامی مزیدار غذاؤں کی تعریف کرتے ہوئے لوگوں سے کہہ رہے تھے کہ وہ ان سے لطف اندوز ہوں۔

ملکی سطح پر ہونے والے دو ماہ کے طویل لاک ڈاؤن کے قومی معیشت پر بہت تباہ کن اثرات مرتب ہوئے ہیں۔ اس برس پہلے تین ماہ اس کی معیشت  6.8 فیصد سکڑ گئی ہے۔  چیئرمین ماؤزےدُنگ کی 1976 میں موت کے بعد پہلی مرتبہ چین کی معشیت پھیلنے کی بجائے کم ہوئی ہے۔

لیکن ماضی کی نسبت اب چینی رہنما زیادہ عملیت پسند ہیں، خاص کر ایک ایسے وقت میں جب چین کی تیزی سے ترقی کرتی ہوئی معیشت ایک ایسے دور سے گزرنے جارہی ہے جس کا چین کو اس سے پہلے کوئی تجربہ نہیں ہے۔

ووہان چین کے صوبے ہُوبائی کا دارالحکومت ہے۔ پورے صوبے میں معیشت کی بحالی کے لیے ایک مہم کا آغاز کیا گیا ہے۔ ہر گھر کے کروڑوں چینیوں کو شامل کیا گیا ہے جہاں ان سے چین کی نامور شخصیت اس مہم میں شامل ہونے کو کہہ رہی ہیں۔ میئر لی اور ان کے رفقا مقامی مصنوعات کی تشہیر کر رہے ہیں اور سیلز کے اعداد و شمار پر گہری نظر رکھے ہوئے ہیں۔

اور نتائج کیا برآمد ہورہے ہیں؟  چین کا مقامی میڈیا بتا رہا ہے کہ مہم کے آغاز کے پہلے دن یعنی اٹھ اپریل کو صوبہ بھر میں لائیو سٹریمنگز کی وجہ سے 25 لاکھ ڈالرز کی سیل ہوئی۔ انھوں نے پہلے نو گھنٹوں میں تین لاکھ اشیا فروخت کیں، ان میں 40 ہزار کے قریب میئر لی کے پسندیدہ خشک نوڈلز بھی شامل تھے۔

ووہان کی نائب میئر کی لائیو سٹریمنگ کے دوران کیمرے پر بنایا گیا سکرین شاٹ

اس وقت ہُوبائی ہی وہ واحد صوبہ نہیں ہے جو چین کی لائیو سٹریمنگ کی صنعت سے استفادہ کر رہا ہے۔  ہونان، شینڈونگ اور گوانگزی کے کئی مقامی رہنما اور حکام ’سماجی فاصلہ' اپناتے ہوئے اب خود سے اپنے علاقوں کی مصنوعات کے سیلزمین بن گئے ہیں۔ وہ اپنے علاقوں کی مصنوعات کی تشہیر کر کے اب اپنے عوام کے سامنے کمیونسٹ پارٹی کی ایک نئی شبیہ پیش کر رہے ہیں۔

شنگھائی شہر سے تعلق رکھنے والی مارکیٹنگ کی ایک کمپنی، فائرورکس کے سربراہ اینڈریا فین کہتے ہیں کے وبا کے دوران لائیو سٹریمنگ کے ذریعے سیل بڑھانے کے طریقے نے ’یقیناً امید پیدا کی ہے اور سیل کی کمپنیوں کے لیے کئی در کھولے ہیں تاکہ وہ مارکیٹنگ میں سرمایہ کاری کریں جسے سے سروسز سیکٹر کے علاوہ دیگر صنعتی شعبوں کو بھی مدد ملتی ہے۔‘

گوانگ زی شہر کا میئر لائیو سٹریمنگ میں شامل ہو رہا ہے۔

تاہم کاروبار بڑھانے کا یہ کوئی اعلیٰ قیادت سے تھونپا گیا طریقہِ کار نہیں ہے۔ کمیونسٹ پارٹی کی اعلیٰ  قیادت کے لائیو سٹریمنگ میں شامل ہونے سے پہلے ہی سے چین کی ٹِک ٹاک جیسی کمپنی ’ڈوین‘، ’کوائی شاؤ‘ اور ’علی بابا‘ کی تاؤ باؤ جیسی سمجھدار کاروباری کمپنیاں اپنی سیل بڑھانے کے لیے لائیو سٹریمنگ پلیٹ فارموں پر پہنچ چکی تھیں۔

ایسی ہی طرح کے لوگوں میں 27 برس کے لی ٹسیاسی ہیں جنھوں نے مارکیٹنک کے اپنے منفرد انداز کی وجہ سے ایک نئے ’لپ سٹک نمبر 1‘ کے نام سے شہرت پائی۔ وہ پہلے جنوب مشرقی شہر چین کے شہر نانچبگ میں ایک دوکان میں ایک نائب سیلز مین کے طور پر کام کرتے تھے۔ اب ان کے سوشل میڈیا کے پلیٹ فارم ’ڈوین‘ پر چار کروڑ فالؤرز ہیں۔

لائیو سٹریمنگ کرتے ہوئے بیوٹی بلاگر لی ٹسیاسی اپنے ہونٹوں پر لپ سٹک لگا لیتے تھے

اپنے ایک لائیو سٹریمنگ کے سیشن میں لی ٹسیاسی نے 15000 لپ سٹکس صرف پانچ منٹوں میں فروخت کیں۔ دوسرے بیوٹی بلاگرز کے برعکس، لی ٹسیاسی اپنی تشہیر کے لیے اپنی لپ سٹک اپنے ہونٹوں پر لگا کر دکھاتے تھے، نہ کہ اپنے بازوؤں پر۔ اُس کے اس انداز کا اسے فائدہ ہوا کیونکہ خبروں کے مطابق اس کی سیل 50 لاکھ ڈالر تک بڑھ گئی۔

اسی طرح کی ایک اور 33 برس کی وےیا ہیں جن کی تاؤباؤ پلیٹ فارم پر یکم اپریل کو ایک راکٹ کی سیل 60 لاکھ ڈالرز میں کی تھی جس نے پوری چینی قوم کو حیران کر دیا۔ یہاں تک کہ اس سیل کے بعد تاؤباؤ کو ایک وضاحتی بیان جاری کرنا پڑا کے یہ سیل حقیقی تھی نہ کہ اپریل فول کا ایک مذاق تھا۔

وےیا پہلے ہی سے چین میں لائیو سٹریمنگ پر سیل سے واقف تھیں۔ سوشل میڈیا پر ان کے فالؤرز اسے ’مصنوعات کی ملکہ‘ کہتے ہیں۔

چین کے سرکاری اخبار 'چائینا ڈیلی' کے مطابق 'لائیو نشریات کے دوران کسی راکٹ کی یہ پہلی فروخت تھی۔' چینی سوشل میڈیا وےبو نے #WeiYaSellsARocket  کا ہیش ٹیگ استمال کیا اور بیس لاکھ سے زیادہ لوگوں نے راکٹ کی اس فروخت کی لائیو سیل کو دیکھا۔’

چین کی نامور سیل اینکر وےیا کے ستر لاکھ فالؤرز ہیں

لائیو سٹریمنگ کے اس کام میں اب غیر ملکی کمپنیاں بھی شامل ہو رہی ہیں۔ پر تعیش مصنوعات بنانے والی کمپنی لوئی ویٹان نے چین کی مارکیٹ میں آنے کے تیس برس بعد پہلی مرتبہ مارچ میں لائیو مارکیٹنگ کا ایک ایونٹ منعقد کیا تھا۔

فروری میں جب چین میں کووِڈ-19 کی وبا اپنے عروج پر تھی اس وقت سے تاؤباؤ پلیٹ فارم پر سب سے زیادہ تعداد میں لائیو ایونٹ ہوئے ہیں، صرف اس پلیٹ فارم پر پورے ملک میں سیل میں 719 فیصد اضافہ ہوا۔

چین کے ژین جیانگ صوبے میں ایک اینکر لائیو سٹریمنگ کے دوران بستروں کی چادروں کی فروخت کر رہا ہے۔

اگرچہ اس طریقے سے ہر کمپنی کامیاب نہیں ہو رہی ہے۔ مارکٹنگ کنسلٹنسی کمپنی کے سربراہ اینڈریا فین کہتے ہیں کہ موجودہ جنون کی وجہ سے اس وقت سیل بڑھانے کی اس مارکیٹ میں بھی تیزی سے ہجوم بڑھ رہا ہے۔

’شروع میں آنے والوں کو (شوقیہ اور غیر پیشہ ورانہ انداز کی) لائیو سٹریمنگ کا بھی بہت فائدہ ہوا کیونکہ اس وقت یہ انداز تازہ اور بالکل نیا تھا۔‘

'اور اب ہزاروں کی تعداد میں لائیو سٹریمنگز ہو رہی ہیں اور گاہک یہ سوچ رہے ہیں کہ وہ پھر سے کمینیوکیشن کے اس دور میں آگئے ہیں جو سنہ نوے کی دہائی کی ٹیلی مارکیٹنگ جیسی لگتی ہے۔'

'(اس وجہ سے) گاہکوں میں تھکان بڑھی ہے جس کی وجہ سے میں کئی ایک کمپنیوں کو اس طریقے سے اپنی سیل بڑھانے کی کوششوں میں ناکامیاں دیکھ رہا ہوں۔'

چین کے ایک شہر گونگ ژاؤ کا ایک سٹور لائیو سٹریمنگ کے دوران خواتین کےکپڑے فروخت کر رہا ہے

چین کی ایک نامور شخصیت اس بات کی گواہی دیں گے۔ اپریل میں 48 برس کے ایک انگریزی کے ٹیچر جو کہ اب انٹرنیٹ کی نامور شخصیت ہیں، لُو یونگ ہاؤ کو اس وقت میڈیا کی شہ سرخیوں میں آئے تھے جب انھوں نے سیل کے ایک لائیو سٹریمنگ ایونٹ کا افتتاح کیا تھا۔

اس ایونٹ کو پانچ کروڑ افراد نے دیکھا اور اس کے آغاز کے تین گھنٹوں کے اندر ہی اس میں ڈیڑھ کروڑ ڈالر کی سیل ہوئی۔

اس کے بعد اگلے دو ہفتوں میں لُو یونگ ہاؤ نے دو اور لائیو سٹریمنگ کے ایونٹ منعقد کرائے، لیکن انھیں اتنی کامیابی نہیں ہوئی۔ چینی میڈیا کہتا ہے کہ ان کے اگلے ایونٹس کو دیکھنے والے کی تعداد میں 83 فیصد کمی آئی جبکہ سیل کا حجم 48 فیصد کم ہو گیا۔

اینڈریا فین کہتے ہیں کہ ان کے خیال میں یہ سب باتیں اس بات کی تصدیق کرتی ہیں 'صرف یہ (لائیو سٹریمنگ) اقتصادی ترقی کی نِمو کو برقرار رکھنے کے لیے کافی نہیں ہو گی۔‘


Summary: رابرٹ اوپنہائمر کے مینہیٹن پراجیکٹ کے دوران لاپرواہی کے ایک معمولی لمحے نے ایک سائنسدان کی جان لی اور ایک دوسرے سائنسدان کو بُری طرح زخمی کر دیا۔ اس تحریر میں یہ جاننے کی کوشش کی گئی ہے کہ ایٹم بم کی تیاری کے دوران اس حادثے نے ہمیں کیا سبق سکھایا۔

دوسری عالمی جنگ کے دوران امریکی حکومت نے ’مینہیٹن پراجیکٹ‘ کی ابتدا کرتے ہوئے ملک بھر سے سائنسدانوں اور انجینیئروں کو بھرتی کرنے کے کام کا آغاز کیا۔ ان سائنسدانوں اور انجینیئروں کو نیو میکسیکو میں لاس ایلموس کے خفیہ ریسرچ سینٹر میں رہنا اور کام کرنا تھا۔ صحرا میں قائم اس ریسرچ سینٹر میں رہتے ہوئے رابرٹ اوپنہائمر کی سربراہی میں انھوں نے دنیا کا پہلا ایٹمی دھماکہ کیا۔

21 مئی 1946 کو اس منصوبے پر کام کرنے والے فزیسسٹ لوئس سلوتن یہاں اپنے آخری ہفتے گزار رہے تھے۔

وہ بم کی تیاری کے ماہر تھے اور انھوں نے اس میں مرکزی کردار ادا کیا تھا۔ جولائی 1945 میں ان کی تیار کردہ ’ٹرینیٹی‘ ڈیوائس کی پہلی آزمائش ہوئی۔ اس کے ایک ماہ بعد جاپان پر ’فیٹ مین‘ اور ’لٹل بوائے‘ نامی ایٹم بم گرائے گئے۔ یہ جنگ میں استعمال ہونے والے دو واحد ایٹمی ہتھیار تھے۔

مگر لوئس سلوتن کو احساس ہوا کہ وہ جوہری ہتھیاروں کی تیاری کے منصوبے میں مزید کام نہیں کر سکتے اور یہ کہ وہ  دوبارہ سویلین زندگی گزارنا چاہتے تھے۔ اوپنہائمر کو یہ احساس اس منصوبے پر کام کرنے کے کئی ماہ بعد جا کر ہوا تھا۔

سلوتن اپنے متبادل سائنسدان ایلون گریوز کو ریسرچ سینٹر کا دورہ کروا رہے تھے۔ دوپہر تین بجے سے کچھ قبل لیبارٹری کی عمارتوں کے بیچ و بیچ گریوز نے بم کی تیاری کے مرکز ’کریٹیکل اسمبلی‘ کی جانب رُخ کیا۔ سلوتن یہاں کے ماہر تھے۔ یہ جوہری ہتھیاروں کی آزمائش کا طریقہ ہے جس میں پلوٹونیئم کور کی محفوظ انداز میں جانچ کی جاتی ہے۔

گریوز نے انھیں کہا کہ انھوں نے آج تک ایٹم بم کی اسمبلی میں ہونے والے کام کا مشاہدہ نہیں کیا۔ سلوتن نے انھیں اس کا تجربہ دکھانے کی پیشکش کر دی۔

کمرے میں دوسری جانب سلوتن کے ساتھی ریمر شرائبر نے اتفاق کیا۔ تاہم انھوں نے محتاط انداز میں اور آرام سے کام کرنے کی تلقین کی۔

شرائبر نے بعد میں کہا کہ یہ تبصرہ سنجیدہ نہیں تھا کیونکہ ’ہمیں سلوتن کی صلاحیت پر اعتماد تھا۔‘

سلوتن کا ارادہ تھا کہ پلوٹونیئم کور کو کسی کار کے انجن کی طرح سٹارٹ کیا جائے اور دھیمے مگر مستحکم انداز میں ری ایکٹ کروایا جائے۔

سلوتن نے سہارے کے لیے ایک پینچ کس کا استعمال کیا۔ پھر اوپر کا ڈھکن کور کے پاس لے گئے جس سے نیوٹران واپس اس میں جانے لگے

غلطی کہاں ہوئی، اس حوالے سے متضاد دعوے موجود ہیں۔ قریب موجود ایک شخص کے مطابق سلوتن نے اس بار ایک ’جگاڑ‘ نکالا تھا۔ دوسروں کا کہنا ہے کہ یہ بالکل معمول کے مطابق تھا۔

شرائبر نے اپنی آفیشل رپورٹ میں کہا کہ سلوتن نے ’بہت جلدی میں کام کیا اور احتیاط نہ برتی۔‘ کمرے میں دوسرے لوگوں نے ’اپنی خاموشی سے کارروائی میں حامی بھری۔‘

شرائبر نے لکھا کہ ’کسی شور یا اچانک حرکت کی وجہ سے میں مڑ گیا تھا۔ میں نے نیلے رنگ کی روشنی دیکھی۔۔۔ اور اسی دوران مجھے گرمی کی لہر محسوس ہوئی۔‘

پینچ کس پھسل گیا اور اوپر موجود رفلیکٹر نے کور کو بند کر دیا

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

بظاہر پیچکس پھسل گیا اور رفلیکٹر کے گرنے سے پلوٹونیئم کور بے قابو ہو گیا۔ شرائبر نے لکھا ہے کہ ایسا ’ایک سیکنڈ کے دسیوں حصے میں ہوا۔‘ سلوتن نے اوپر موجود رفلیکٹر کو الٹا کر زمین پر رکھ دیا مگر اس ردعمل میں بہت دیر ہو چکی تھی۔ حادثے کے چند لمحات بعد کمرے میں خاموشی چھا گئی۔

حادثے کے بعد افراتفری کا منظر تھا۔ سائنسدان باہر کے احاطے میں جمع ہوئے۔ سلوتن نے ڈرائنگ بنائی کہ حادثے کے دوران کون کہاں کھڑا تھا۔ شرائبر، جو سب سے دور کھڑے تھے، واپس گئے اور تابکاری کے اعداد و شمار حاصل کرنے لگے۔ وہاں انھوں نے اپنی جیکٹ بھی پکڑ لی۔

حادثے پر ایک اندرونی رپورٹ میں کہا گیا ہے کہ تابکاری سے متاثر ہونے کے بعد انسان ’دانش مندانہ رویے کے قابل نہیں رہتے۔‘ اس کے مطابق انھیں چکر آ سکتے ہیں اور وہ اپنا توازن کھو سکتے ہیں۔ اس میں یہ نہیں کہا گیا کہ آیا ایسا بے انتہا توانائی کے حامل پارٹیکلز کی وجہ سے ہوتا ہے یا جسم ایسا ردعمل موت کے قریب دیتا ہے۔‘

نو روز بعد سلوتن کی موت اعضا کی خرابی کی وجہ سے ہوئی۔ ان کے ایک ساتھی نے کہا کہ ’آسان لفظوں میں یہ خالصتاً تابکاری سے موت کا کیس تھا۔‘

حادثے کے تین (بائیں) اور نو (دائیں) روز بعد سلوتن کے ہاتھ کی صورتحال

کیا سرکاری مؤقف کے مطابق سلوتن نے لاپرواہی برتی تھی؟ یا پھر حادثہ کسی ایسی چیز سے ہوا تھا جس کی نشاندہی مشکل تھی؟

1940 کی دہائی کے دوران ایٹم بم کی تیاری کے برعکس ڈنمارک کے فزیسسٹ نیلز بوہر سائنس کے نئے شعبے کوانٹم مکینکس پر کام کر رہے تھے۔ یہ وہ شعبہ ہے جو سائنس میں معروضیت کے اصولوں کو عیاں کرتا ہے۔

قدیم فزکس کے اصولوں کو چیلنج کرنے والے بوہر نے کہا کہ کوانٹم (یعنی تابکاری میں توانائی کی مقدار جو اس کی شدت سے مطابقت رکھتی ہے) کی پیمائش صرف اس وقت ممکن ہے جب یہ متعلقہ ذرات پر اثر انداز ہوتا ہے۔ اس ملاپ سے نہ صرف ذرات بلکہ انھیں ناپنے والے اوزاروں کی خصوصیات بدل جاتی ہیں۔

یعنی کوانٹم کا معاملہ اسے ناپنے والے اوزاروں اور ان پر کام کرنے والے لوگوں سے منسلک ہے۔

جب بوہر نے تجربے میں ’اجسام‘ کا ذکر کیا تو اس سے مراد تجربہ گاہ تھا، نہ کہ انسان۔ تاہم اس روز جب سلوتن خود اسمبلی کا حصہ بن گئے تو ان کا جسم ایک تجربہ گاہ تھا جو کوانٹم کے اثرات سے نہ بچ سکا۔

سنہ 2018 میں اس حادثے پر تحقیق سے معلوم ہوا کہ پلوٹونیئم کور اس قدر جان لیوا ثابت نہ ہوتا اگر ان کا ہاتھ نیوٹران رفلیکٹر نہ بنتا۔

پریشانی کی بات یہ ہے کہ سلوتن کی موت ایسی پہلی موت نہیں تھی۔ انھیں اس سال اسی طرح کے ایک حادثے میں اپنے ساتھی کی موت کا علم تھا۔

سلوتن کے ساتھی ہیری ڈگلین بھی اس سال ایسے ہی ایک حادثے میں مارے گئے تھے

درحقیقت ان کے بوس انریکو فرمی نے سلوتن کو کچھ ماہ قبل متنبہ کیا تھا کہ وہ تجربہ گاہ میں اپنے رویے کو محتاط بنائیں۔ انھیں کہا گیا تھا کہ ’اگر آپ نے اسے دہرایا تو آپ ایک سال کے اندر مر سکتے ہیں۔‘

مگر فرمی اس ادارے میں واحد شخص تھے جو اس نوعیت کے کام سے جڑے خطرات کو سنجیدگی سے لے رہے تھے۔ لیفٹیننٹ ایڈوارڈ ویلڈر دوسری عالمی جنگ کے دوران لاس ایلموس کی اسمبلی ٹیم کا حصہ تھے۔ انھوں نے لیبارٹری میں آتشزدگی، کرنٹ لگنے اور دھماکوں کے واقعات دیکھے تھے۔

انھوں نے ایک بار ایک شخص کو دھماکہ خیز مواد کے ذرات نگھلتے دیکھا جو اڑ کر ان کے منھ میں آ گئے تھے۔ انھوں نے کہا تھا کہ ’اس وقت احتیاط کا کوئی تصور نہ تھا۔‘

لاس ایلموس میں دو حقیقتیں ایک ساتھ رونما ہو رہی تھیں۔ پہلی یہ کہ کام کی نوعیت کافی سنجیدہ تھی۔ سنہ 1986 میں فزیسسٹ فلپ موریسن نے اسے یوں بیان کیا ہے: ’ہمارے ذہنوں میں کوئی شک نہیں تھا کہ جرمن حکومت۔۔۔ دنیا کا سب سے طاقتور ہتھیار بنانے کی صلاحیت رکھتی تھی۔۔۔ اس کا ردعمل پریشانی اور خوف تھا۔‘

ایڈوارڈ ویلڈر بظاہر ناگاساکی میں گرائے جانے سے قبل ’فیٹ بم‘ کی سواری کر رہے ہیں۔ یہ ڈرائینگ ایک اصل تصویر سے متاثر ہو کر بنائی گئی ہے

دوسری یہ کہ تجربانی حالات کو بیان کرنے کے لیے انسانی جسم کا استعمال عام تھا۔ اس کام کے اثرات یوں تھے جیسے حقیقت سے آنکھیں پھیری جا چکی تھیں۔ اسے فزیسسٹ اور فیمنسٹ تھیورسٹ کیرن براڈ نے ’پلے‘ یا ’اینٹی ریئلزم‘ کا نام دیا ہے۔

سائنس اور ٹیکنالوجی کی دنیا میں نتائج کی تلاش آج بھی دیکھی جا سکتی ہے، جیسے مصنوعی ذہانت کی تیزی سے پنپتے شعبے میں۔ معمولی منصوبے بھی تباہ کن اثرات کی صلاحیت رکھ سکتے ہیں۔

سنہ 2022 میں ادویات کی کمپنی کے محققین نے تجربہ کیا کہ آیا ان کا سافٹ ویئر بائیو کیمیکل ہتھیار بنا سکتا ہے۔ صرف چھ گھنٹوں میں مصنوعی ذہانت نے 40 ہزار سے زیادہ ایسے مرکبات کی نشاندہی کی جو ’جنگ میں استعمال ہونے والے کیمیائی مواد سے بھی زیادہ زہریلے ہیں۔‘

محققین نے لکھا کہ ’اس خیال نے ہمیں پہلے کبھی حیران نہیں کیا تھا۔ ہم اس کام کے ممکنہ غلط استعمال کا علم نہیں رکھتے تھے۔۔۔ جان لیوا کیمیائی ہتھیار کی غیر انسانی خودکار ایجاد بالکل ممکن ہے۔‘

نیلز بوہر کے مطابق تجربہ ان حالات کو کہتے ہیں جن میں ’ہم دوسروں کو بتا سکیں کہ ہم نے کیا کِیا ہے اور کیا سیکھا ہے۔‘

اس پس منظر میں سلوتن کا حادثہ وہ موقع تھا جسے گنوا دیا گیا۔ یہ ٹیکنالوجی کی دنیا کا وہ پریشان کن لمحہ تھا جس کا ریکارڈ رکھا گیا نہ اس کا بہترین انداز میں جائزہ لیا گیا۔

ہزاروں لوگ ان کی آخری رسومات میں شریک ہوئے۔ ان کے آبائی علاقے نے ایک پارک کو ان کا نام دیا۔ لیکن عوامی سطح پر اس بات پر بہت کم بحث ہوئی کہ ان کی موت کا مطلب کیا ہے۔ ایک محقق کے مطابق امریکی حکومت نے سلوتن کی موت پر ’رازداری برتی جو آج بھی قائم ہے۔‘

شرائبر اس حادثے سے زیادہ متاثر نہیں ہوئے۔ انھوں نے اس تجربہ گاہ کو دوبارہ ڈیزائن کیا جس میں سلوتن کی موت ہوئی تھی اور انھوں نے حفاظتی اقدامات پر زور دیا۔

سلوتن کے ساتھ کھڑے گریوز بھی تابکاری سے متاثر ہوئے اور ایک سنگین بیماری میں مبتلا ہو گئے۔ سرکاری رپورٹ میں اس کے اثرات کو کم ظاہر کیا گیا۔ ان کی بائیں آنکھ کی بینائی چلی گئی اور ان کے سپرم کی مقدار ٹھیک ہونے میں کئی ماہ لگ گئے۔

ایک رپورٹ میں کہا گیا کہ ’مرض تابکاری سے متاثر ہونے کے 38 ماہ بعد ٹھیک ہوا۔ وہ بڑی ذمہ داری کی پوزیشن میں سخت محنت کر رہے تھے۔‘

گریوز حادثے کے ایک، دو اور چار ماہ بعد

خون اور اعضا کی بیماریوں کی ڈاکٹر فلوئے ایگنس لی نے حادثے کے بعد گریوز کا علاج کیا۔ انھوں نے 2017 کے ایک انٹرویو میں بتایا تھا کہ ’ان کے وائٹ بلڈ سیلز اتنے کم تھے کہ انھیں سمجھ نہیں آ رہی تھی کہ وہ اب تک زندہ کیسے ہیں۔‘

’مجھے یاد نہیں پڑتا کہ حادثے کے کتنے عرصے بعد ان کے بال واپس اُگنا شروع ہوئے۔‘

گریوز اس کے بعد لاس ایلموس میں چیف سائنٹیفک افسر بن گئے تھے۔ سرد جنگ کے دور میں انھوں نے تاریخ کے سب سے تباہ کن ہتھیاروں کی آزمائش کی سربراہی کی۔

انھوں نے پورے پیسیفک جزیروں پر  تابکاری کے سمندری حیات پر اثرات کا مطالعہ کیا۔

سابق امریکی وزیر داخلہ سٹیورٹ اوڈال کے مطابق 1946 کے حادثے نے گریوز کو تنقید سے بچا لیا۔ ’کوئی ان کی حفاظتی پالیسیوں کو چیلنج نہیں کر سکتا تھا کیونکہ انھیں اپنے ’ذاتی تجربے‘ سے تابکاری کی شدت کا علم تھا۔‘

سلوتن کی موت 30 مئی 1946 کو ہوئی

سلوتن کو ہلاک کرنے والے پلوٹونیئم کو ’ڈیمن کور‘ یعنی شیطانی کور کی عرفیت دی گئی۔ مارچ 1965 میں اپنی موت سے چار ماہ قبل گریوز نے ایک تقریر دی تھی جس میں انھوں نے ایک الگ مگر رنگین محاورے کا استعمال کیا تھا۔ انھوں نے جوہری ہتھیاروں کے وجود کا موازنہ ’انسانوں کو کھانے والی شارک‘ سے کیا تھا۔

ان کا کہنا تھا کہ ’شارک کی تمام جبلتیں اسے کہتی ہیں کہ اسے پانی میں گوشت کا بے یار و مددگار ٹکڑا حاصل کرنا ہو گا۔ یہاں غیر اخلاقی کام کا سوال ہی پیدا نہیں ہوتا۔‘

’اخلاقیات کا سوال اس وقت آتا ہے جب تصویر میں انسان داخل ہوتا ہے اور اس سے پہلے ایسا نہیں ہوتا۔ لہذا میرا خیال ہے کہ ایٹم بم غیر اخلاقی کام کے لیے استعمال ہو سکتے ہیں مگر بذات خود غیر اخلاقی نہیں۔‘

انھوں نے کہا کہ ایٹم بموں نے جوہری جنگ کو ’ناقابل فہم‘ بنا دیا جس سے دشمنوں کو آپس میں بات چیت کا وقت ملا۔ ’جنگ کے ہتھیاروں میں جدت ہمیشہ امن کے ہتھیاروں میں جدت لاتی ہے۔‘

گریوز نے سلوتن کی موت پر کبھی کوئی تبصرہ نہیں کیا۔ سرکاری ریکارڈ کے مطابق وہ اس پر بات کرنے میں ہچکچاہٹ محسوس‘ کرتے تھے۔


Summary: ڈیجیٹل کرنسی بٹ کوائن اپنی سابقہ بلند ترین قدر کی سطح کو عبور کر چکی ہے اور اس کی مالیت 20 ہزار ڈالر کو چھو رہی ہے۔

کرپٹو کرنسی بٹ کوائن کی قدر منگل کو پہلی مرتبہ بیس ہزار ڈالر تک پہنچنے کے قریب ہے۔ کرپٹو کرنسی کی خرید و فروخت کرنے والے ادارے کوائن ڈیسک کے اعداد و شمار کے مطابق ایک بٹ کوائن کی مالیت 19920 ڈالر تک پہنچ چکی ہے۔

دوہزار سترہ میں بٹ کوائن اپنی قدر کی بلند ترین سطح پر پہنچا تھا جب اس کی مالیت 19 ہزار تک پہنچ گئی تھی

رواں برس بٹ کوائن کی مالیت میں 170 فیصد اضافہ دیکھنے میں آیا ہے۔

بعض ماہرین کا خیال ہے کہ دنیا میں کورونا وائرس کے پھیلاؤ کے بعد پیدا ہونے والی صو رتحال میں سرمایہ کار بٹ کوائن کو اپنے اثاثوں کے لیے محفوظ مقام سمجھتے ہیں۔ لیکن ماہرین کا خیال ہے کہ اس بٹ کوائن کی قدر میں اتار چڑھاؤ جاری رہے گا.

یہ بھی پڑھیئے

2017 میں بٹ کوائن کی قدر بلند ترین سطح پر پہنچنے کے بعد اس میں گراؤٹ آ گئی تھی اور وہ 19 ہزار ڈالر سے گھٹ کر 3300 ڈالر تک پہنچ گئی تھی۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

بٹ کوائن کی قدر میں اضافے کی کئی وجوہات ہیں۔ حال ہی میں  پےپال  (paypal) نے اپنے پلیٹ فارم سے کرپٹو کرنسی خریدنے کی اجازت دی ہے۔

اس کے علاوہ کئی ادارہ جاتی سرمایہ کاروں نے ایسے فنڈز کی خریدای میں دلچسپی ظاہر کی ہے جو کرپٹو کرنسی سے جڑے ہوئے ہیں۔ ان ادارہ جاتی سرمایہ کاروں میں وال سٹریٹ کی فرم گگنہیم پارٹنر بھی ہیں جنہوں نے گذشتہ ہفتے اعلان کیا تھا کہ وہ اپنے پانچ سو تیس ملین ڈالر بٹ کوائن سے متعلقہ انویسٹمنٹ ٹرسٹ میں رکھنے کا سوچ رہے ہیں۔

کرپٹو کرنسی ریولوشن کتاب کے مصنف ریان لیوس کہتے ہیں: ’اب کوئی دن نہیں گزرتا جب یہ ہیڈلائن دیکھنے کو نہ ملے کہ فلاں فنڈ یا کمپنی اپنے اثاثوں کو  بٹ کوائن میں تبدیل کر  رہی ہے۔‘

ماضی میں کرپٹو کرنسی کی قدر کے حوالے سے کی گئی پیشنگوائیاں کئی بار غلط ثابت ہو چکی ہیں اور یہ ممکن ہے کہ کرنسی کی قدر میں اتار چڑھاؤ جاری رہے گا۔

ان کا کہنا ہے 2017 کی نسبت اس بار کرپٹو کرنسی کی طلب بہت زیادہ ہے اور اس کی شاید وجہ یہ ہے کہ سرمایہ کاروں کو خدشہ ہے کہ کووڈ نائنٹین کی وجہ سے پیدا ہونے والی مالی مشکلات کی وجہ سے ملکوں کے مرکزی بینک ایسے اقدامات اٹھائیں گے جس سے مہنگائی میں اضافہ ہو گا

ماضی میں ایسے خدشات کی بنا پر سرمایہ کار سونے اور دھاتوں میں سرمایہ کرتے تھے۔

ایک خیال پایا جاتا ہے کہ  صرف اکیس ملین بٹ کوائن ہی تخلیق کیے جا سکتے ہیں اور ابھی تک اٹھارہ ملین بٹ کوائن تخلیق ہو چکے ہیں تو کچھ سرمایہ کار اسے ایک بہتر متبادل سمجھ رہے ہیں۔

اگر بٹ کوائن کی قدر میں مزید اضافہ ہوتا ہے تو اس کی قدر میں اچانک گراوٹ بھی آ سکتی ہے کیونکہ کئی سرمایہ کاروں نے اسے بیس ہزار کی حد چھونے پر خود کار نظام کو اسے بیچنے کی ہدایت جاری کر رکھی ہوں گیں۔

ماہرین نے لوگوں کو محتاط رہنے کی تلقین کی ہے۔

معاشی معاملات پر لکھنے والے فرانیسس کوپولا نے لکھا کہ کرپٹو کرنسی میں ایسی سرمایہ نہ کریں جسے آپ کھو نے کی سکت نہ رکھتے ہوں۔

بٹ کوائن ایک ایسا اثاثہ ہے جس کی قدر میں اتار چڑھاؤ آتا رہتا ہےاور قرضہ لے کر اس میں سرمایہ کاری کرنا اچھا آئیڈیا نہیں ہے۔

بٹ کوائن کو اکثر ایک نئی کرنسی کہا جاتا ہے۔ وہ عام کرنسی نوٹوں کے برعکس ایک ورچوئل ٹوکن ہے۔

البتہ دوسری کرنسیوں کی طرح اس کی مالیت بھی اس سے طے ہوتی ہےکہ کوئی اس کے بدلے کتنا دینے کو تیار ہے۔ چاہے یہ بینک آف انگلینڈ کے جاری کردہ کرنسی نوٹ اور سِکّے ہوں، قیمتی پتھر ہوں یا اس قسم کی کوئی اور چیز۔ کوئی بھی کرنسی اسی وقت کام کرتی ہے جب ہر کوئی اسے تسلیم کرتا ہے۔

بٹ کوائن کو تیار کرنے کے لیے اس کمپیوٹر کے ایک پیچیدہ نظام کےذریعے ریاضی کے کچھ مسئلے حل کیے جاتے ہیں جسے مائننگ کا نام دیا جاتا ہے۔

ایک مسئلہ حل کرنے پر ایک بٹ کوائن بنتا ہے اور جو اسے تیار کرتا ہے اسے انعام کے طور مزید بٹ کوائن بنانے کی اجازت ملتی ہے۔

بٹ کوائن حاصل کرنے کے لیے صارف کے پاس 24 سے 34 ہندسوں کا ایک ایڈریس ہونا ضروری ہے جو ایک ورچوئل پوسٹ باکس کی طرح کام کرتا ہےجس سے بٹ کوائن بھیجے اور وصول کیے جا سکتے ہیں۔

چونکہ بٹ کوائن کا کوئی رجسٹر موجود نہیں ہے تو اس کے بھیجنے اور وصول کرنے کا نام صیغیہ راز میں رہتا ہے۔

بعض لوگ اسے ایسی  ڈیجیٹل کرنسی سمجھتے ہیں جو  سرحدوں کی محتاج نہیں اور اس کا انحصار کسی خاص ملک کی کرنسی پر نہیں ہے۔


Summary: مجموعی طور پر دنیا کے امیر ترین افراد کی دولت 700 ارب ڈالر سے بڑھ کر 1.5 ٹریلین ڈالر ہو گئی۔ اس میں ایلون مسک کی دولت میں ایک ہزار فیصد جبکہ بل گیٹس کی دولت میں 30 فیصد اضافہ ہوا۔

جیف بیزوس

بین الاقوامی ادارے آکسفم کے مطابق کووڈ 19 کی عالمی وبا نے دنیا کے امیر ترین افراد کی دولت میں مزید اضافہ کیا لیکن اسی دوران ایسے لوگوں کی تعداد میں پہلے کی نسبت اضافہ ہوا جو خط غربت سے نیچے زندگی گزار رہے ہیں۔

آکسفم کی رپورٹ میں یہ دعویٰ بھی کیا گیا ہے کہ دنیا کے غریب ترین افراد کی کم آمدن روزانہ کی بنیاد پر 21 ہزار افراد کی موت کا سبب بنی، مگر دوسری جانب مارچ 2020 (کورونا کے آغاز کے بعد) سے دنیا کے دس امیر ترین افراد کی مجموعی دولت دگنی ہو گئی۔

سوئٹزرلینڈ کے شہر ڈیووس میں ورلڈ اکنامک فورم کے اجلاس سے قبل آکسفم معیشت میں عالمی عدم مساوات پر اپنی رپورٹ جاری کرتا ہے۔

اس اجلاس میں دنیا بھر سے سیاسی رہنما، معاشی ماہرین، صحافیوں سمیت مختلف اہم شخصیات سوئٹزرلینڈ کے سکی ریزورٹ میں جمع ہوتے ہیں، جہاں پینل مباحثوں، پارٹیوں اور ہلکے پھلکے ماحول میں بات چیت کا اہتمام کیا جاتا ہے۔

تاہم یہ دوسرا برس ہے کہ اس اجلاس کو آن لائن منعقد کیا جا رہا ہے اور اس کی وجہ کورونا وائرس کی نئی قسم اومیکرون کا تیزی سے پھیلنا ہے۔

رواں ہفتے منعقد ہونے والے اس اجلاس میں عالمی وبا کے مستقبل اور ویکسین کی منصفانہ تقسیم پر بات چیت ہو گی۔

ایلون مسک کی دولت میں ایک ہزار فیصد تک اضافہ دیکھا گیا

آکسفم کے چیف ایگزیکٹیو ڈینی سرسکندراجا نے کہا ہے کہ ان کا ادارہ ہر سال ڈیووس میں اجلاس منعقد ہونے سے پہلے یہ رپورٹ مرتب کرتا ہے تاکہ دنیا بھر کے معاشی، کاروباری اور سیاسی طبقے کی توجہ حاصل کی جا سکے۔

انھوں نے کہا کہ ’اس برس جو ہو رہا ہے وہ ہٹ کر ہے۔ اس وبا کے دوران تقریباً ہر روز کوئی نیا ارب پتی بنا جبکہ دنیا کی بقیہ 99 فیصد آبادی لاک ڈاؤن، کم ہوتی بین الاقوامی تجارت اور سیاحت کی وجہ سے بدتر حالات میں مبتلا رہی جس کے نتیجے میں دنیا کے مزید 160 ملین سے زیادہ افراد غربت میں جا گرے۔‘

انھوں نے مزید کہا کہ ’ہمارے معاشی نظام میں کچھ بہت غلط ہے۔‘

آکسفم نے اپنی رپورٹ میں امریکی جریدے فوربز کے جن اعدادوشمار کا حوالہ دیا ہے، ان کے مطابق دنیا کے دس امیر ترین افراد میں ایلون مسک، جیف بیزوس، برنارڈ ارنالٹ اور ان کا خاندان، بل گیٹس، لیری ایلسن، سرگئی برن، مارک زکربرگ، سٹیو بالمر اور وارن بفیٹ شامل ہیں۔

مجموعی طور پر ان سب کی دولت 700 ارب ڈالر سے بڑھ کر 1.5 کھرب ڈالر ہو گئی ہے۔ اس میں ایلون مسک کی دولت میں ایک ہزار فیصد جبکہ بل گیٹس کی دولت میں 30 فیصد اضافہ دیکھا گیا۔

آکسفم کی رپورٹ امریکی جریدے فوربز کی ارب پتی افراد کی فہرست اور انویسٹمنٹ بینکنگ کمپنی ’کریڈٹ سوئسی‘ کی عالمی دولت کی رپورٹ کے اعدادوشمار پر مشتمل ہوتی ہے۔

فوربز کے سروے میں کسی فرد کے اثاثوں کی قیمت، خاص طور پر جائیداد اور زمین جبکہ قرضوں کو نکال کر اس بات کا تعین کیا جاتا ہے کہ کوئی شخص کتنی دولت کا مالک ہے۔ ان اعدادوشمار میں اجرت یا آمدن کو شامل نہیں کیا جاتا۔

اس طریقہ کار کو ماضی میں خاصی تنقید کا نشانہ بنایا جاتا رہا ہے کیونکہ اس کا مطلب یہ ہے کہ ایک طالب علم جس کے پاس زیادہ قرض ہے لیکن مستقبل میں وہ زیادہ کمانے کی صلاحیت ہے، اسے اس طریقہ کار کے تحت غریب سمجھا جائے گا۔

آکسفم کا یہ بھی کہنا ہے کہ وبائی امراض کے دوران قیمتوں میں اضافے کی وجہ سے، اس نے افراط زر کو امریکی کنزیومر پرائس انڈیکس (سی پی آئی) کا استعمال کرتے ہوئے ترتیب دیا ہے، جس سے اس بات کا پتا چلتا ہے کہ وقت کے ساتھ ساتھ زندگی گزارنے کی قیمت میں کتنی تیزی سے اضافہ ہو رہا ہے۔

آکسفم کی اس رپورٹ کے مطابق، جس میں بہت سے اعدادوشمار عالمی بینک سے بھی حاصل کیے گئے ہیں، صحت کے مراکز تک رسائی میں کمی، بھوک، صنفی بنیادوں پر تشدد اور موسمیاتی تبدیلیوں جیسے عوامل کی وجہ سے ہر چار سیکنڈ میں ایک شخص کی موت ہوئی۔

رپورٹ کے مطابق کورونا وائرس کی عالمی وبا کے بعد یومیہ 5.50 ڈالر کمانے والوں کی تعداد میں 160 ملین افراد کا اضافہ ہوا۔

واضح رہے کہ عالمی بینک اعلیٰ متوسط آمدنی والے ممالک میں غربت کی پیمائش کے لیے یومیہ 5.50 ڈالر آمدن کا پیمانہ استعمال کرتا ہے۔

اس رپورٹ میں یہ بھی کہا گیا ہے کہ:

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

آکسفم کے چیف ایگزیکٹیو ڈینی سرسکندراجا کا کہنا ہے کہ ’حتیٰ کہ عالمی بحران کے دوران بھی ہمارا غیر منصفانہ معاشی نظام امیر کو امیر تر کرتا رہا لیکن غریب افراد کو تحفظ نہیں دے سکا۔‘

انھوں نے یہ بھی کہا کہ سیاسی رہنماؤں کے پاس اب یہ ایک تاریخی موقع ہے کہ ’ہم جس خطرناک راستے‘ پر ہیں، وہ اسے ’تبدیل کرنے کے لیے‘ جرات مندانہ معاشی حکمت عملیوں کی حمایت کریں۔

ڈینی سرسکندراجا نے مزید کہا کہ ’اس مقصد کے لیے مزید ترقی پسند حکومتیں شامل ہونی چاہیے، جو سرمائے اور دولت پر زیادہ محصولات عائد کریں جبکہ آمدن کو معیاری صحت اور سماجی تحفظ پر خرچ کیا جائے۔

اس کے علاوہ آکسفم کووڈ 19 ویکسین کے ملکیتی حقوق کے خاتمے پر بھی زور دے رہا ہے تاکہ اس کی پیداوار اور تقسیم کو بڑھایا جا سکے۔

رواں ماہ کے آغاز میں ورلڈ بینک کے صدر ڈیوڈ مالپاس نے بڑھتی عالمی عدم مساوات پر اپنی تشویش کا اظہار کرتے ہوئے کہا تھا کہ افراط زر کے اثرات اور اس سے نمٹنے کے اقدامات بھی غریب ممالک کو مزید نقصان پہنچا سکتے ہیں۔

انھوں نے کہا کہ ’ایسا نظر آ رہا ہے کہ کمزور ممالک کو مزید پیچھے دھکیل دیا جائے گا۔‘


Summary: پاکستان میں ٹیکس اکٹھا کرنے والے وفاقی ادارے فیڈرل بورڈ آف ریوینو (ایف بی آر) نے آٹھ دسمبر 2020 کی ڈیڈ لائن تک 17 لاکھ انکم ٹیکس گوشوارے جمع کیے ہیں جو کہ گذشتہ سال کے مقابلے میں 40 فیصد کم ہیں۔

پاکستان میں ٹیکس اکٹھا کرنے والے وفاقی ادارے فیڈرل بورڈ آف ریوینو (ایف بی آر) کے پاس آٹھ دسمبر 2020 کی ڈیڈ لائن تک 17 لاکھ انکم ٹیکس گوشوارے جمع ہوئے ہیں جو کہ گذشتہ سال کے مقابلے میں 40 فیصد کم ہیں۔ سنہ 2019 میں 29 لاکھ انکم ٹیکس گوشوارے جمع ہوئے تھے۔

اس سال انکم ٹیکس کے کم گوشوارے جمع ہونے کے بعد وفاقی حکومت کی جانب سے موجودہ مالی سال میں ٹیکسوں کے ہدف کے حصول پر سوالیہ نشان کھڑے ہو گئے ہیں۔

یاد رہے کہ پاکستان کے وزیر اعظم عمران خان اقتدار میں آنے سے قبل ٹیکسوں کے حصول کو تین گنا بڑھانے کا دعویٰ کر چکے ہیں اور انھوں نے اپنے متعدد بیانات میں دعویٰ کیا تھا کہ پاکستان تحریک انصاف کی حکومت اقتدار میں آنے کے بعد ایک سال میں آٹھ ہزار ارب سے زیادہ کا ٹیکس جمع کر کے دکھائے گی۔

پاکستان کی وفاقی حکومت نے اس مالی سال میں چار ہزار 900 ارب روپے کا ٹیکس اکٹھا کرنے کا ہدف مقرر کیا ہے۔ اس مالی سال کے پہلے پانچ ماہ میں جمع ہونے والا ٹیکس گذشتہ سال کے ان مہینوں کے مقابلے میں چار فیصد زائد ہے۔

تاہم پاکستان کو پورے مالی سالی میں ٹیکس کا ہدف حاصل کرنے کے لیے گذشتہ مالی سال کے مقابلے میں 23 فیصد مزید ٹیکس اکٹھا کرنا ہے جو ٹیکس امور اور معیشت کے ماہرین کے مطابق بہت مشکل نظر آتا ہے۔

آٹھ دسمبر کو ختم ہونے والی ڈیڈ لائن میں کم انکم ٹیکس گوشواروں کا جمع ہونا بھی اس بات کی نشاندہی کرتا ہے کہ اس سال کے بجٹ میں ٹیکس کے ہدف کا حصول بہت مشکل ثابت ہو گا۔

قوم کے نام ایک پیغام میں وزیراعظم کا کہنا تھا کہ پاکستان میں ٹیکس دینے والے صرف ایک فیصد لوگ 22 کروڑ افراد کا بوجھ اٹھا رہے ہیں

قسطیں

مواد پر جائیں

ٹیکس وصولی کی مجموعی صورتحال

پاکستان میں گذشتہ چند سالوں میں ٹیکس وصولی کی صورتحال کا جائزہ لیا جائے تو گذشتہ تین مالی سالوں میں ٹیکس اکٹھا کرنے میں کوئی نمایاں اضافہ دیکھنے میں نہیں آیا۔

مالی سال 2018 میں 3842 ارب کا ٹیکس اکٹھا ہوا تو مالی سال 2019 میں اس کی وصولی میں 13 ارب کی کمی آئی جب مجموعی ٹیکس 3829 ارب رہا۔ مالی سال 2020 میں مجموعی طور پر اکٹھا ہونے والے ٹیکس 3997 ارب رہا۔

ٹیکس امور کے ماہر اشفاق تولہ نے بتایا کہ اگر مالی سال 2020 میں اکٹھا ہونے والے ٹیکس میں سے سیلز ٹیکس ریفنڈ کی رقم نکال دی جائے تو باقی رہ جانے والے ٹیکس کی مالیت گذشتہ مالی سال سے کم ہو جائے گی۔

ٹیکس گوشواروں اور ٹیکس وصولی کے درمیان تعلق پر بات کرتے ہوئے اشفاق تولہ نے کہا کہ گوشوارے جمع کروانے یا نہ کروانے کا ٹیکس وصولی سے کوئی خاص تعلق نہیں اور جب سے حکومت نے فائلر ہونے پر سہولیات فراہم کی ہیں بہت سارے لوگ زیرو ٹیکس کا بھی ریٹرن جمع کروا دیتے ہیں۔

ایف بی آر کے سابق ممبر ٹیکس پالیسی رحمت اللہ وزیر نے اس بارے میں کہا کہ گوشواروں کے ساتھ جمع ہونے والا ٹیکس بہت کم ہوتا ہے۔

تاہم ماہرین کے مطابق ٹیکس گوشواروں کی تعداد ملک کے ٹیکس نظام پر عوام کے اعتماد اور ٹیکس جمع کرنے کے رجحان کی نمائندگی ضرور کرتی ہے۔

واضح رہے کہ پاکستان میں گذشتہ مالی سال میں اکٹھا ہونے والا تقریباً چار ہزار ارب روپے کا ٹیکس اس ہدف کے مقابلے میں بہت کم ہے جو اس سال کے بجٹ میں 5400 ارب رکھا گیا تھا اور پھر اسے نظر ثانی کر کے گھٹا دیا گیا۔

کورونا وائرس کی وجہ سے ملک میں لگنے والے لاک ڈاون اور اس کے نتیجے میں معیشت میں پیدا ہونے والی سست روی کی وجہ سے ہدف کو مزید کم کر 3900 ارب کر دیا گیا تھا۔

پاکستان میں ٹیکس کم اکٹھا ہونے کی وجہ سے ملک کے ٹیکس ٹو جی ڈی پی تناسب میں بھی کوئی اضافہ دیکھنے میں نہیں آیا۔

ایف بی آر کی سالانہ ریونیو بک کے اعداد و شمار کے مطابق گذشتہ مالی سال میں پاکستان کا ٹیکس ٹو جی ڈی پی تناسب 9.6 فیصد تک گر گیا جس کی ایک وجہ کورونا وائرس کی وجہ سے معیشت میں پیدا ہونے والے بحران کو قرار دیا گیا۔

تاہم کورونا وائرس سے متاثرہ گذشتہ مالی سال سے پہلے بھی یہ تناسب حوصلہ افزا نہیں تھا۔

رحمت اللہ وزیر کے مطابق پاکستان میں ٹیکس ٹو جی ڈی پی تناسب میں کمی کی ایک بڑی وجہ یہ بھی ہے کہ یہاں صوبوں کا حصہ اس میں نہ ہونے کے برابر ہے۔

انھوں نے انڈیا کی مثال دیتے ہوئے بتایا کہ وہاں مرکزی سطح پر جمع ہونے والے ٹیکسوں میں صوبوں کا ٹیکس ٹو جی ڈی پی تناسب میں چھ فیصد حصہ ہے اور پاکستان میں یہ بمشکل ایک فیصد ہے۔

ٹیکس گوشوارے جمع کروانے کے بارے میں بات کرتے ہوئے اشفاق تولہ نے کہا کہ ہماری آبادی کے حساب سے گوشوارے بہت کم ہیں تاہم اس کے جمع کروانے کے لیے حکومت کو بھی سسٹم کو آسان بنانا ہو گا۔

پاکستان کے سابق وزیر خزانہ ڈاکٹر حفیظ پاشا نے کہا کہ اس سال انکم ٹیکس گوشوارے کم جمع ہونے کی ایک ہی وجہ نظر آتی ہے وہ کورونا وائرس کی وجہ سے لوگوں کے روزگار پر پڑنے والی ضرب ہے۔

ان کا کہنا تھا کہ کورونا وائرس کی وجہ سے بہت بڑی تعداد میں لوگ بیروزگار ہوئے تو اس کے ساتھ بہت سارے کاروبار بھی بند ہوئے جس کی وجہ سے انہوں نے انکم ٹیکس گوشوارے کم جمع کروائے۔

انھوں نے کہا موجودہ حالات میں گوشواروں میں اضافے کی توقع نہیں کی جا سکتی تھی۔

پاکستان میں ٹیکس وصولی میں اضافہ کیوں نہیں ہورہا؟

پاکستان میں ٹیکسوں کی وصولی میں نمایاں اضافہ نہ ہونے کی وجوہات پر بات کرتے ہوئے ڈاکٹر حفیظ پاشا نے کہا جب تک ملک میں معیشت کو مکمل طور پر دستاویزی نہیں بنایا جاتا، تب تک ٹیکس وصولیوں میں اضافہ ممکن نہیں۔

انھوں نے اس کے ساتھ ایف بی آر کے ٹیکس نظام کو بھی تنقید کا نشانہ بنایا کہ جو اُن کے مطابق ملک میں ٹیکس وصولی میں اضافے کی راہ میں ایک بہت بڑی رکاوٹ بنا ہوا ہے۔ اس کے بارے میں ان کا کہنا تھا کہ پاکستان میں ٹیکس ہی غلط طریقے سے اکٹھا ہو رہا ہے۔

حفیظ پاشا نے کہا کہ یہاں ایک موبائل کارڈ استعمال کرنے پر تو ایک شخص کو ٹیکس دینا پڑتا ہے لیکن چار چار سو ایکڑ کا مالک زمیندار ٹیکس نہیں دیتا۔

ان کے مطابق زراعت کے شعبے میں 900 ارب سے زائد کی سالانہ کمائی حاصل ہوتی ہے لیکن اس کا ملک کے مجموعی ٹیکس میں حصہ صرف دو ارب روپے ہے۔

اشفاق تولہ نے بتایا کہ جس ملک کی مجموعی قومی پیداوار (جی ڈی پی) کا 38 فیصد حصہ ٹیکس ہی نہ دیتا ہو تو وہاں ٹیکسوں کی وصولی میں ایک بڑے اور نمایاں اضافے کی توقع کیسے کی جا سکتی ہے۔

جب ان سے پوچھا گیا کہ لوگ اس لیے ٹیکس نہیں دیتے کہ ایک عمومی تاثر یہ ہے کہ حکومتیں بدعنوان ہیں اور ٹیکس کا پیسہ کھا جاتی ہیں تو  اشفاق تولہ نے کہا کہ جو ایسا کہتے ہیں وہ خود بدعنوان ہیں کیونکہ وہ خود تو اپنے حصے کا ٹیکس نہیں دیتے لیکن کہتے ہیں کہ یہاں حکومتیں بد عنوان ہیں۔

انھوں نے کہا کہ دنیا کے ترقی یافتہ ملکوں میں لوگ قانون کے خوف سے ٹیکس جمع کرواتے ہیں مگر پاکستان میں اس کے برعکس قانون کی عملداری نہیں ہے اس لیے لوگوں کو ٹیکس جمع نہ کروانے پر کسی سزا کا خوف نہیں ہے۔

انھوں نے کہا پاکستان میں بالواسطہ یا اِن ڈائریکٹ ٹیکسوں کا تناسب اس لیے زیادہ ہے کہ لوگ بلاواسطہ ٹیکس یعنی انکم ٹیکس جمع نہیں کرواتے۔

اشفاق تولہ کا کہنا تھا کہ اگر انکم ٹیکس سے ایک ہزار ارب روپے آجائیں تو اِن ڈائریکٹ ٹیکسوں کی مد میں اتنی رقم وصول ہو گی جس سے لوگوں کو فائدہ پہنچے گا۔

انھوں نے کہا کہ یہاں حکومتیں خود ہی کام نہیں کرنا چاہتیں۔

سنہ 2016 میں ٹیکس اصلاحات کمیشن کے بارے میں بات کرتے ہوئے ان کا کہنا تھا کہ اس کمیشن نے بڑی محنت سے سفارشات مرتب کیں تاہم ان سفارشات پربھی ابھی تک عمل نہیں ہو پایا۔

ایف بی آر کے ترجمان ندیم رضوی سے ٹیکس کا سالانہ ہدف پورا کرنے پر سوال کیا گیا تو اُنھوں نے کہا کہ اس کا جون میں پتا چلے گا۔

دوسری جانب رحمت اللہ وزیر نے کہا کہ پاکستان میں ٹیکسوں کی تقسیم ایک بہت بڑا مسئلہ ہے۔

ان کے مطابق زراعت اور خدمات پر ٹیکس صوبوں کے دائرہ کار میں ہیں جو ان شعبوں سے ٹیکس وصولی پر کوئی خاص توجہ نہیں دیتے حالانکہ یہ جی ڈی پی میں بہت نمایاں حصہ رکھتے ہیں۔

اس سال آٹھ دسمبر 2020 کی ڈیڈ لائن تک 17 لاکھ انکم ٹیکس گوشوارے جمع ہوئے

رحمت اللہ وزیر نے بتایا کہ این ایف سی ایوارڈ کے تحت صوبوں کو خطیر رقم مل جاتی ہے اس لیے وہ اپنی حدود میں ان شعبوں سے زیادہ سے زیادہ ٹیکس وصول کرنے کا تردد نہیں کرتے۔

انھوں نے کہا یہ بات درست ہے کہ ریاست کی رٹ نہیں ہے اس لیے لوگ ٹیکس جمع نہیں کرواتے۔

'جب وہ دیکھتے ہیں کہ ریاست انسانی جانوں کے تحفظ کے لیے اپنی رٹ قائم نہیں کر سکتی تو وہ تعزیر کے ذریعے ٹیکس کیسے وصول کر پائے گی اور یہی اس وقت ملک میں ٹیکس کی وصولی میں سب سے بڑا مسئلہ ہے۔'

انھوں نے بتایا کہ دوران ملازمت ان سے بڑے بڑے صنعت کاروں نے کہا کہ وہ ٹیکس کیوں دیں جب ہم اپنی حفاظت کے لیے سیکورٹی گارڈ کو خود ادائیگی کرتے ہیں، سڑکیں ٹوٹی ہوئی ہیں اور کوئی انفراسٹرکچر نہیں۔

کیا حکومت موجودہ سال کا ٹیکس وصولی کا ہدف پورا کر پائے گی

پاکستان کے وزیر اعظم عمران خان نے اقتدار میں آنے سے پہلے ایک سال میں آٹھ ہزار ارب کا ٹیکس اکٹھا کرنے کا دعویٰ کیا تھا تاہم ان کی حکومت اپنے پہلے دو مالی سالوں میں ٹیکس وصولی میں بہت کم اضافہ کر پائی۔

نواز لیگ کے اقتدار کے آخری سال میں 3800 ارب سے زائد جمع ہونے والا ٹیکس گذشتہ برس کے اختتام پر بمشکل چار ہزار ارب تک جا پہنچا۔ حکومت نے رواں برس چار ہزار 900 ارب روپے کا ٹیکس اکٹھا کرنے کا ہدف مقرر کیا ہے۔

اس ہدف کے حصول کے بارے میں ماہر ٹیکس امور اشفاق تولہ نے کہا کہ یہ عملی طور پر ممکن نظر نہیں آتا۔

انھوں نے کہ اس وقت کی معاشی ٹیم اتنی خاص نہیں ہے کہ وہ اس بڑے ہدف کو حاصل کر لے۔ انھوں نے کہا کہ یہ بھی بڑا عجیب ہے کہ جنھیں ’چور اور بد عنوان‘ کہا گیا انھوں نے اپنے دور میں ٹیکسوں کی وصولی کو 1900 ارب روپے سے 3800 ارب تک پہنچا دیا۔

اشفاق تولہ نے کہا کہ انگریزی زبان میں اچھی پریزنٹیشن دینے سے ٹیکس کا ہدف پورا نہیں ہو گا، اس کے لیے کراچی میں جوڑیا بازار، طارق روڈ، صدر، لاہور میں لبرٹی مارکیٹ، پشاور میں قصہ خوانی بازار میں ہونے والے کاروبار کے بارے میں مکمل علم ہونا چاہیے۔

رحمت اللہ وزیر نے کہا ابھی تک ٹیکس وصولی میں چار فیصد کا اضافہ نظر آیا ہے جب کہ ہدف حاصل کرنے کے لیے ملک کی ٹیکس وصولی میں 22 فیصد سے زائد اضافے کی ضرورت ہے۔

انھوں نے کہا کہ وہ نہیں سمجھتے کہ موجودہ برس میں مقرر کیا جانے والا ہدف حاصل ہو پائے گا۔

اس حوالے سے وزیر اعظم کے معاون خصوصی برائے ریونیو ڈاکٹر وقار مسعود سے جب رابطہ کیا گیا تو انھوں نے کہا کہ وہ مصروف ہیں اور وقت میسر ہونے پر اس کے بارے میں تفصیلاً گفتگو کریں گے۔


Summary: ترکی اور خلیجی ممالک کے درمیان مصر میں 2013 میں فوج کی جانب سے حکومت کا تختہ الٹائے جانے، 2017 میں قطر کے خلاف لگائی گئی پابندیاں، صحافی جمال خاشقجی کی استنبول میں سعودی سفارتخانے میں ہلاکت، اور اسرائیل کو تسلیم کرنے کے حوالے سے تناؤ ہے۔

ترکی اور سعودی عرب کے درمیان بڑھتی تجارتی کشیدگی کے تناظر میں مبینہ طور پر سعودی عرب ترک اشیا کا بائیکاٹ کر رہا ہے۔

گذشتہ چند سالوں میں ترکی کی جانب سے جارحانہ بیان بازی اور مشرقی بحیرہِ روم، لیبیا، اور شام میں بھی جارحانہ اقدامات کے بعد دونوں ممالک کے درمیان کشیدگی میں اضافہ ہوا ہے۔

علاقائی قیادت کی اس لڑائی میں غیر رسمی پابندیاں، غیر سرکاری رکاوٹیں، سرحد پر تاخیر اور ترک اشیا کے بائیکاٹ کے مطالبے شمالی افریقہ اور مشرقِ وسطیٰ میں پھیل چکے ہیں۔

ترکی اور خلیجی ممالک کے درمیان مصر میں 2013 میں فوج کی جانب سے حکومت کا تختہ الٹائے جانے، 2017 میں قطر کے خلاف بلاکیڈ، صحافی جمال خاشقجی کی استنبول میں سعودی سفارتخانے میں ہلاکت، اور اسرائیل کو تسلیم کرنے کے حوالے سے تناؤ ہے۔

اطلاعات کے مطابق گذشتہ چند ماہ میں ترکی کو سعودی عرب کی جانب سے متعدد اہم معاشی چیلنجز کا سامنا رہا ہے۔

تین اکتوبر کو ٹوئٹر پر کونسل آف سعودی چیمبرز کے سربراہ اجلان بن عبد العزیز الاجلان نے ترک اشیا کے بائیکاٹ کا مطالبہ کیا۔ اس کے بعد سے متعدد کمپنیوں نے بھی ایسا ہی کیا ہے۔

اہم سپر مارکیٹ العثیم نے تمام ترک اشیا کا بائیکاٹ کر لیا ہے جبکہ معروف سعودی فاسٹ فوڈ چین ہرفی نے اعلان کیا ہے کہ وہ ’ترک برگر‘ کی جگہ ’یونانی برگر‘ بیچیں گے۔

واضح رہے کہ ترکی اور یونان کے مابین تعلقات میں سرد مہری ہے۔

ترک کمپنیوں کا کہنا ہے کہ انھیں سعودی عرب میں اشیا لانے اور وہاں پر تعمیراتی ٹھیکے حاصل کرنے میں مشکلات ہو رہی ہیں۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

ادھر معیشت پر توجہ دینے والے اخبار دنیا نے یکم اکتوبر کو بتایا تھا کہ دنیا کی سب سے بڑی کنٹینر شپنگ کمپنی مائرسک نے اپنے صارفین کو متنبہ کیا تھا کہ ترکی سے سعودی عرب سامان لے جانے میں تاخیر ہو سکتی ہے۔

اطلاعات کے مطابق ان کا کہنا تھا کہ ‘ترکی سے آنے والے سامان پر درآمدی پابندیاں، یا سست روی کے ساتھ کسٹمز کا عمل لاگو کیا جاتا ہے۔ کارگو کو ٹرمینل پر کافی تاخیر کا سامنا ہوتا ہے، اور یا تو وہ دیر آئے گا یا پھر کسٹمز میں ہی روک لیا جائے گا۔‘

ایک کاروباری شخصیت نے اخبار دنیا کو بتایا کہ انھوں نے بذاتِ خود سعودی حکام کو یہ کہتے سنا ہے کہ وہ ایسی ایشا نہیں چاہتے جن پر ‘میڈ ان ترکی‘ لکھا ہو۔

22 اکتوبر کو فاکس ٹی وی نیوز اینکر اسماعیل کوکچکایا نے بتایا کہ ‘اگر (ترک اشیا) ملک میں داخل ہو بھی جائیں تو دکانوں پر ترک اشیا کے ساتھ لیبل لگا ہوا ہوتا ہے کہ ترک اشیا کو ہاتھ مت لگائیں۔‘

ادھر ترکی میں برآمد کے کاروبار سے منسلک لوگوں کے حوالے سے مقامی میڈیا میں بھی خبریں آ چکی ہیں کہ انھیں سعودی عرب میں پابندیوں کا سامنا ہے۔

جنوبی صوبے غزیاںتب اور ہاتے میں روزنامہ اخباروں نے خاص طور پر اس مسئلے کو اجاگر کیا ہے۔

ستمبر 29 کو پوسالا اخبار کا کہنا تھا کہ ‘سعودی عرب غزیانتب کے لیے ایک اہم مارکیٹ ہے اور تجارتی حلقہ بندی صوبے کے مفادات کے خلاف کام کر رہی ہے۔‘

اخبار اوزیرت کی شہ سرخی اسی روز تھی کہ ’پابندیاں ہاتے کو نقصان پہنچائے گیں۔‘ اخبار کا دعویٰ ہے کہ اس صوبے کی سعودی عرب جانے والی برآمدات سات کروڑ ڈالر کے قریب ہیں۔

خطے میں مشکلات

ترک کاروباروں کا کہنا ہے کہ انھیں شمالی افریقی اور خلیجی ممالک میں بھی مشکلات پیش آ رہی ہیں۔

تعمیراتی شعبے سے منسلک ایک شخص کا کہنا تھا کہ انھیں متحدہ عرب امارات میں بھی مشکلات ہو رہی تھیں تاہم وہ سعودی عرب کو برآمدات بھیجنے کے مقابلے میں کم ہیں۔

13 اکتوبر کو حکومت حامی ترک اخبار روزنامہ صباح نے رپورٹ کیا کہ ترک برآمدی کمپنیوں کو الجیریا میں غیر عمومی دستاویزات کے مطالبوں اور تاخیر کا مسلسل سامنا ہے۔

ادھر قوم پسندی میں یقین رکھنے والے جریدے اولوسال نے 14 اکتوبر کو بتایا کہ گذشتہ ماہ مراکش، الجیریا، اور تیونس نے کسٹمز کے وقت میں پانچ گنا اضافہ کر دیا ہے۔

مراکش ورلڈ نیوز نامی خبر رساں ادارے کا کہنا ہے کہ مراکش اور ترکی کے درمیان اگست میں طے پانے والے ایک فری ٹریڈ معاہدے میں اکتوبر میں ترمیم کی گئی ہے جس میں کچھ صنعتی اشیا کی برآمد پر 90 فیصد تک ڈیوٹی لگا دی گئی ہے۔

اکادیمیا سے منسلک اسلام اوکان کا کہنا ہے کہ ‘متحدہ عرب امارات اور سعودی عرب امریکہ کے ساتھ اپنے روابط، مالی وسائل اور عرب لیگ پر اجاراداری کو استعمال کررہے ہیں اور وہ ترکی کے لیبیا، شام، اور مشرقی بحیرہِ روم میں اقدامات سے پریشان ہیں۔‘

ترک صحافی امین کاپا کا کہنا ہے کہ سعودی عرب نے متحدہ عرب امارات کو ہمارے پیچھے لگایا ہوا ہے اور تیونس اور الجیریا پر دباؤ ڈال رہے ہیں۔

ان کا کہنا تھا کہ سعودی عرب نے ترکی پر معاشی، سیاسی اور نفسیاتی جنگ کا اعلان کیا ہوا ہے۔

ترکی اور متحدہ عرب امارات میں تعلقات پہلے سے ہی کشیدہ ہیں۔ متحدہ عرب امارات مصر میں سابق آرمی چیف عبد الفتح السیسی کا حامی ہے جبکہ انھوں نے 2013 میں اخوان المسلمین کی حکومت کو برطرف کیا تھا۔

نتائج کیا ہوں گے؟

اکتوبر میں ترک لاجسٹکس اسوسی ایشن نے خبردار کیا تھا کہ سعودی عرب کو جانے والی تین ارب ڈالر کی برآمدات خطرے میں ہیں۔

فارن اکانومک ریلیشنز بورڈ کے ڈپٹی سیکرٹری میرح کپیز نے اکتوبر میں خبردار کیا تھا کہ ‘ترکی کو ان پابندیوں کی قیمت ادا کرنی پڑے گی اور نئے دور میں ایک مستحکم سپلائی چین کے لیے یورپی اور امریکی کاوشوں کو نقصان ہوگا۔

صحافی کونی اوزدمیر کا کہنا ہے کہ ترکی کو ان پابندیوں کے خلاف کوششیں کرنی چاہییں۔ ان کا کہنا ہے کہ ’اگر میں وزیر خارجہ ہوتا تو میں اس وقت پریشان ہوتا۔‘

اکتوبر میں دنیا کی سب سے بڑی کنٹینر شپنگ کمپنی مائرسک نے اپنے صارفین کو متنبہ کیا تھا کہ ترکی سے سعودی عرب سامان لے جانے میں تاخیر ہو سکتی ہے

ترک صدر طیب اردوغان نے اب تک اس معاملے پر آواز نہیں اٹھائی ہے۔ دیگر ترک حکام نے ان مشکلات کی سنگینی کو قدرے کم قرار دیا ہے۔

ان کا کہنا ہے کہ کیونکہ ترکی ایک عالمی اور علاقائی طاقت بن رہا ہے اس لیے لوگ ان کے بارے میں ایسی باتیں کر رہے ہیں۔

اس کے علاوہ ترکی کی اخوان المسلمین کی حمایت، جو کہ خلیج میں شاہی خاندانوں پر سوال اٹھاتے ہیں، بھی ایک تناؤ کی وجہ ہے۔

2017 میں قطر کے بلاکیڈ میں ترکی نے قطر کی مدد کی تھی اور کارگو اشیا بھیجی تھیں۔ قطر ترکی میں اہم سرمایہ کاری بھی کر رہا ہے۔

علاقائی قیادت

ترک کمپنیوں نے سعودی عرب کے ساتھ مذاکرات کی تجویز پیش کی ہے تاکہ ان مسائل کو حل کیا جا سکے۔

ایک ترک کاروباری گروپ کا کہنا ہے کہ ‘ہمارا ماننا ہے کہ تمام مسائل اور مشکلات کو باہمی تعاون اور بات چیت کے ذریعے حل کیا جا سکتا ہے۔‘

تاہم حکومت حامی تجزیہ کاروں کا کہنا ہے کہ علاقائی قیادی کی جنگ اور مسلم امہ کی قیادت حاصل کرنے کے لیے یہ قربانی دینا درست ہے۔

ترکی کے ینی سفاک نامی اخبار کے ایڈیٹر ان چیف ابراہیم کاراگل کا کہنا ہے کہ سعودی عرب نے ایک ترک مخالف اتحاد بنا رکھا ہے۔

یہ اتحاد ترکی کو افریقہ سے لے کر جنوبی ایشیا تک میں کمزور کرنے کی کوشش کر رہا ہے اور اس اتحاد نے ترک کے خلاف ایک جنگ جاری رکھی ہوئی ہے۔

اس قدر شدید بیانیے کے بیچ سوال یہ اٹھتا ہے کہ کیا وہ معاشی مفاد ہوں گے یا پھر عالمی سیاسیات جو سعودی ترک تعلقات کا رخ موڑیں گے؟


Summary: ایک ایسی مارکیٹ جہاں چند ہفتے پہلے تک خاصی گہما گہمی ہوا کرتی تھی، کرنسی کی بولیاں لگتی تھیں اور ڈیلر جمع ہو جایا کرتے تھے اب مکمل طور پر سیل کر دی گئی ہے اور آج کل وہاں ویرانی ہے۔

ایک ایسی مارکیٹ جہاں چند ہفتے پہلے تک خاصی گہما گہمی ہوا کرتی تھی، کرنسی کی بولیاں لگتی تھیں اور ڈیلر جمع ہو جایا کرتے تھے اب مکمل طور پر سیل کر دی گئی ہے۔

یہ ذکر ہے پشاور میں چوک یادگار میں قائم کرنسی مارکیٹ کا جہاں ان دنوں ویرانی ہے۔

ایک کرنسی ڈیلر نے نام ظاہر نہ کرنے کی شرط پر بتایا کہ چند روز پہلے وفاقی تحقیقاتی ادارے اور دیگر قانون نافد کرنے والے اہلکاروں نے تمام غیر لائسنس یافتہ کرنسی ایکسچینج کی دکانیں اور دفاتر بند کرا دیے تھے۔

وفاقی تحقیقاتی ادارہ (ایف آئی اے) ڈالر اور دیگر غیر ملکی کرنسی کے غیر قانونی کاروبار کو روکنے کے لیے خیبر پختونخوا کے مختلف علاقوں میں قائم کرنسی ایکسچینج کے غیر لائسنس یافتہ دفاتر پر چھاپے مار رہا ہے۔

پشاور کی چوک یادگار میں قائم غیر لائسنس یافتہ دفاتر اور دکانیں سیل کر دی گئی ہیں اور 28 افراد کو حراست میں لیا گیا ہے۔

یہ کارروائی ڈالر کی اونچی اڑان کو روکنے کے لیے کی گئی۔ ان کارروائیوں اور پاکستان افغان سرحد کی بندش کے بعد روپے کے مقابلے میں ڈالر کی قیمت میں کمی آئی ہے۔

گذشتہ روز سٹیٹ بینک کی جانب سے جاری کیے گئے ریٹ کے مطابق ایک ڈالر 298 روپے کا ہو گیا ہے۔

ایسی اطلاعات بھی ہیں کہ اداروں نے ان لوگوں کے خلاف بھی کارروائی شروع کر دی ہیں، جو اس وجہ سے ڈالر چھپا کر بیٹھے ہیں کہ جب قیمت بڑھ جائے گی تو وہ مارکیٹ میں لائیں گے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

پاکستان میں اگر تین بڑی کرنسی مارکیٹوں کا ذکر کیا جائے تو کرنسی ڈیلرز کے مطابق چوک یادگار میں قائم کرنسی مارکیٹ تیسرے نمبر پر آتی ہے۔

اس میں پہلے نمبر پر کراچی کی کلفٹن میں قائم مارکیٹ اور دوسرے نمبر پر لاہور کے سوا بازار میں مارکیٹ بتائی جاتی ہے۔

کراچی کی مارکیٹ ایک عمارت کے اندر فلیٹس میں قائم ہے جبکہ لاہور کی مارکیٹ بھی ایک عمارت کے اندر ہے جبکہ پشاور کی چوک یادگار میں قائم کرنسی مارکیٹ ایک کھلے پُر ہجوم علاقے میں قائم ہے۔

پاکستان کرنسی ڈیلرز اسوسی ایشن کے رہنما ظفر پراچہ نے بتایا کہ چوک یادگار میں قائم کرنسی مارکیٹ میں لگ بھگ چار سو چھوٹی بڑی دکانیں اور دفاتر ہیں جہاں کرنسی کی ایکسچینج کا کام ہوتا ہے۔ ان میں چند ایک کے پاس باقاعدہ لائسنس ہے اور وہ اس کے تحت کام کرتے ہیں لیکن بیشتر کے پاس اس کاروبار کے لیے کوئی لائسنس نہیں۔

کرنسی ڈیلرز کے مطابق یہاں چھاپوں سے پہلے جب کاروبار عروج پر تھا تو کسی بھی ڈیلر کے پاس اگر کسی ملک کی کرنسی آ جاتی اور وہ کرنسی بیچنا چاہتا تو وہ کھلی جگہ پر آ جاتا اور بتاتا کہ اتنی رقم ہے وہ بیچنا چاہتا ہے تو باقی لوگ اس کی قیمت لگاتے اور یوں کامیاب بولی دینے والے کو وہ کرنسی دے دی جاتی۔

خریدار ایک یا دو روز بعد پھر جب کرنسی کی قیمت بڑھ جاتی تو وہ بیچنے کے لیے بولی لگاتا تھا۔

ایک کرنسی ڈیلر جو ماضی میں اسی چوک یادگار مارکیٹ میں کام کرتے رہے ہیں، اب وہ ایک ایکسچینج کمپنی کے ساتھ کسی اور علاقے میں کام کرتے ہیں۔

انھوں نے نام ظاہر نہ کرنے کی شرط پر بتایا کہ ’اس مارکیٹ میں ہنڈی اور حوالہ کا کاروبار بھی ہوتا رہا ہے اور یہ کاروبار انتہائی خفیہ رکھا جاتا اور ڈیلر کو ڈر ہوتا کہ کہیں چھاپہ نہ پڑ جائے اس لیے محتاط طریقوں سے کاروبار کیا جاتا تھا۔‘

ان کا کہنا تھا کہ ’یہ کام ایک عرصے سے جاری ہے لیکن حکام کی جانب سے چھاپوں کے دوران بند کر دیا جاتا ہے۔‘

ظفر پراچہ نے بی بی سی کو بتایا کہ ’پشاور کی اس چوک یادگار مارکیٹ میں سب سے زیادہ ریال کا کام ہوتا ہے کیونکہ خیبر پختونخوا میں زیادہ تر افراد سعودی عرب میں مقیم ہیں اور وہاں سے وہ رقم بھیجتے ہیں۔

’دوسرے نمبر پر درہم اور تیسرے نمبر پر ڈالر کا کاروبار ہوتا رہا ہے۔ ان دنوں مارکیٹ بند ہے اور کاروبار ٹھپ ہے۔ اس کاروبار میں افغان شہری بھی شامل ہیں کیونکہ پاکستان میں مقیم افغان پناہ گزینوں کے رشتہ دار بھی بڑی تعداد میں باہر ممالک میں رہتے ہیں۔‘

پاکستان بننے سے پہلے جب دلی، پشاور اور کابل کے درمیان تجارت ہوتی تھی تو چوک یادگار میں ہی کاروبار اور رقم یا سکوں کی تبدیلی کے لیے آتے تھے۔

کابل میں ماضی میں جو کرنسی تھی اسے روپیہ بھی کہا جاتا ہے اور عام زبان میں کرنسی کے لیے ’کالدار‘ کا لفظ بھی استعمال کیا جاتا تھا۔ آج بھی کچھ لوگ کالدار کا لفظ استعمال کرتے ہیں جبکہ اب افغان کرنسی کو ’افغانی‘ کہا جاتا ہے۔

کرنسی ڈیلرز کے مطابق 1970 سے پہلے یہاں کرنسی ایکسچینج کے لیے کوئی لائسنس نہیں ہوا کرتے تھے اور لوگ اپنے طور پر ہی کاروبار کیا کرتے تھے۔ سنہ 1981 کے بعد سٹیٹ بینک آف پاکستان نے کچھ ڈیلرز کو لائسنس جاری کیے تھے لیکن پھر وہ کینسل کر دیے گئے تھے۔

افغانستان پر روس کے حملے کے بعد جب بڑی تعداد میں افغان شہری ہجرت کر کے پاکستان آئے تو وہ اپنے ساتھ اپنی کرنسی ’افغانی‘ بھی ساتھ لائے لیکن ان دنوں میں افغان کرنسی کی قدر پاکستان کے روپے کے مقابلے میں بہت کم تھی۔

پشاور کی تاریخ اور تجارت پر کام کرنے والے معاشی تجزیہ کار ضیا الحق سرحدی نے بی بی سی کو بتایا کہ ’چوک یادگار بنیادی طور پر کابل اور دلی کے درمیان تجارت کا بڑا مرکز تھا۔ یہاں افغانستان سے زیادہ تر پھل آتے تھے اور یہاں کرنسی ایکسچینج بھی ہوتی تھی۔‘

ان کا کہنا تھا کہ انھیں یاد ہے کہ 1965 اور 1966 میں وہ افغانستان جایا کرتے تھے اور اس وقت پاکستان کے دس روپے 100 افغانی کے برابر ہوتے تھے۔

ان کا کہنا تھا کہ ’1979 میں جب بڑی تعداد میں افغان شہری ہجرت کر کے آئے تو اس وقت یہاں چوک یادگار میں افغان کرنسی بوریوں میں لائی جاتی تھی۔ اکثر افغان تاجر جب سامان کی خریداری یہاں کرتے تو افغان کرنسی دیتے تھے جسے سنبھالنا مشکل ہو جاتا تھا۔‘

ان دنوں افغان کرنسی پاکستان کے روپے سے کہیں زیادہ مضبوط ہے اور جہاں ایک افغانی پاکستان کے چار روپے کے برابر ہے جبکہ پاکستان میں ڈالر 300 روپے کے لگ بھگ اور افغانستان میں ڈالر 80 افغانی کے برابر ہے۔

اقوام متحدہ اور عالمی بینک کی رپوٹس کے مطابق افغان معیشت بہتر ہو رہی ہے اور اس کے کافی مثبت اشاریے مل رہے ہیں۔

حالیہ دنوں میں ایسی خبریں سامنے آئی ہیں کہ ڈالر افغانستان سمگل ہو رہا ہے اور گذشتہ کچھ عرصے میں سرحد پر غیر قانونی طور پر  ڈالرز افغانستان لے جاتے ہوئے پکڑے بھی گئے ہیں۔

وفاقی تحقیقاتی ادارے ایف آئی اے نے گذشتہ دنوں میں خیبر پختونخوا کے مختلف علاقوں میں 27 چھاپے مارے ہیں جہاں سے 28 افراد کو حراست میں لیا گیا ہے۔

ایف آئی اے کے مطابق ان چھاپوں کے دوران بڑی مقدار میں مقامی کرنسی بھی برآمد ہوئی ہے۔

یہ کوئی پہلا موقع نہیں کہ ایف آئی اے نے کسی مارکیٹ پر چھاپے مارے ہیں بلکہ گذشتہ سال بھی پاکستان کی مختلف کرنسی مارکیٹ میں چھاپے مارے گئے تھے لیکن پھر کچھ دنوں بعد یہی کاروبار دوبارہ شروع ہو جاتا ہے۔

ظفر پراچہ کا کہنا ہے کہ ’ڈنڈے کے زور سے کسی معیشت کو سہارا نہیں دیا جا سکتا بلکہ اس کے لیے ایک بہتر معاشی پالیسی کی ضرورت ہے۔‘

ان کا کہنا تھا کہ ’یہ ایک حقیقت ہے کہ اس وقت پاکستان کے پڑوس میں دو ایسے ملک ہیں جن پر عالمی سطح پر پابندیاں ہیں، ان میں ایک افغانستان اور دوسرا ایران ہے اور ان دونوں ممالک کو ڈالرز کی ضرورت ہے۔‘

انھوں نے کہا کہ ’بہتر معاشی پالیسی اپنانے سے ہی ڈالر کی سمگلنگ کو روکا جا سکتا ہے۔

’اگر کرنسی مارکیٹ پر پابندی لگا دی جائے گی اور دفاتر سیل کر دیے جائیں گے تو سب کام لوگ گھروں سے اور دیگر مقامات سے شروع کر دیں گے۔ اب تو آن لائن نطام ہے، حوالہ ہنڈی اور دیگر غیر قانونی کام کہیں سے بھی ہو سکتے ہیں اس لیے ضروری ہے کہ بہتر پالیسی ترتیب دی جائے۔‘


Summary: غزہ میں اسرائیلی فوج کی جانب سے تقریبا ایک ماہ سے حراست میں لیے گئے چھ فلسطینیوں کا کہنا ہے کہ انھیں بری طرح پیٹا گیا اور ایک شخص نے کہا کہ اسرائیلی فوجیوں کی گولی لگنے سے ان کی دائیں ٹانگ کاٹ دی گئی۔

چھ میں سے پانچ افراد جن کا کہنا ہے کہ انھیں بری طرح پیٹا گیا تھا وہ تقریبا ایک ماہ تک اسرائیلی حراست میں رہنے کے بعد تھکے ہوئے دکھائی دے رہے ہیں۔

غزہ سے تعلق رکھنے والے چھ فلسطینیوں کا کہنا ہے کہ انھیں اسرائیلی فوج نے تقریباً ایک ماہ کی حراست کے دوران شدید تشدد کا نشانہ بنایا، انھیں مارا اور پیٹا گیا۔

ان میں سے ایک شخص کا کہنا ہے کہ اسرائیلی فوجیوں نے اُن کی دائیں ٹانگ میں گولی ماری، جسے بعد میں کاٹنا پڑا، اس سب کے باوجود اُنھیں اور دیگر کو حراست میں لے لیا گیا۔

جنگی قوانین کے تحت تمام قیدیوں کے ساتھ انسانی سلوک کیا جانا چاہیے۔

تاہم اسرائیلی دفاعی افواج (آئی ڈی ایف) کے ترجمان نے بی بی سی کو بتایا کہ اُن کے پاس اس شخص کے دعوے سے متعلق تحقیقات کے لیے زیادہ معلومات نہیں ہیں کہ جن کی بنیاد پر تحقیقات کی جا سکیں کہ کب اور کن حالات میں یہ سب ہوا۔

آئی ڈی ایف کے ترجمان کا مزید یہ بھی کہنا تھا کہ اسرائیل بین الاقوامی قوانین کا احترام کرتا ہے۔

ان سب کی ہی کلائیوں پر گہرے زخم تھے

اسرائیل نے ان افراد کو جمعرات 14 دسمبر کو اسرائیل سے غزہ جانے والی کریم شالوم سرحدی گزرگاہ پر رہا کیا۔

اس کے بعد ان افراد نے غزہ کے جنوب میں رفح میں محمد یوسف النجار ہسپتال میں علاج کروایا۔

اسرائیل کی قید سے رہا ہونے والے درجنوں سابق قیدی وہاں موجود تھے۔ جن میں سے صرف سات افراد وہ تھے کہ جنھوں نے مُجھ سے بات کرنے کے لیے آمادگی ظاہر کی۔

چار افراد ہسپتال میں گنجائش نہ ہونے کی وجہ سے ایک ہی بستر پر قطار میں بیٹھے ہوئے تھے، جبکہ پانچواں ان کے ساتھ سہارا لیے کھڑا تھا۔

ان سبھی نے ہلکے سرمئی رنگ کے ٹریک سوٹ پہن رکھے تھے اور انتہائی تکلیف کے عالم میں اپنی زخمی کلائیوں کو تھامے ہوئے تھے، جن پر گہری چوٹوں اور زخم اب بھی موجود تھے۔

تاہم اسرائیل کی قید سے رہا ہونے والوں میں کچھ فلسطینی ایسے بھی تھے کہ جن کے ہاتوں میں اب بھی سفید پلاسٹک کی ٹائیز یا ہتھکڑیاں موجود تھیں جو انھیں حراست میں لیے جانے کے وقت آئی ڈی ایف کی جانب سے پہنائی گئیں تھیں۔

کلائیوں پر نظر آنے والے انتہائی تکلیف دہ اور گہرا زخم

آئی ڈی ایف کی قید سے رہا ہونے والے فلسطینی محمد داؤد نے کہا کہ انھیں اس لیے حراست میں لیا گیا کیونکہ انھوں نے اسرائیل کے جنوب کی طرف جانے کے حکم کی پیروی کی تھی۔

انھوں نے مُجھ سے بات کرتے ہوئے دُکھ بھرے لہجے میں کہا ’ہم شمال میں بیت لاہیا سے آئے تھے اور محفوظ راہداری کے ذریعے جنوب کی طرف بڑھ رہے تھے جب مُجھے حراست میں لیا گیا۔‘

اُن کا مزید کہنا تھا کہ ’انھوں (آئی ڈی ایف) نے ہمیں وہاں سے پکڑا، انھوں نے ہم سے پوچھ گچھ کی، یہ جاننے یا کہلوانے کی کوشش کی کہ کیا آپ حماس ہیں؟ کیا آپ اسلامی جہاد کر رہے ہیں؟‘

محمد داؤد نے مُجھے بتایا کہ انھیں 26 دن تک حراست میں رکھا گیا اور بالآخر رہا کر دیا گیا کیونکہ ’انھیں ہم سے وہ نہیں ملا شاید جس کی انھیں تلاش تھی۔‘

محمد داؤد بی بی سی سے بات کرتے ہوئے سیدھے کھڑے ہونے تکلیف محسوس کر رہے تھے

آئی ڈی ایف نے 14 نومبر کو غزہ کے شمال سے فلسطینیوں کے لیے جنوب میں موجود راہداریوں کو انخلا کی غرض سے عارضی طور پر کھولنے کا اعلان کیا۔

اسرائیلی انتظامیہ کی جانب سے اسے صلاح الدین ہائی وے کے ساتھ انسانی مقاصد کے لئے ایک ’محفوظ راستہ‘ قرار دیا۔

آئی ڈی ایف کی جانب سے مردوں کی سکریننگ اور حراست میں لیے جانے کی اطلاعات ہیں۔

محمد داؤد نے کہا کہ ’مجھے باندھ دیا گیا تھا اور دیگر تمام مردوں کی طرح میری آنکھوں پر بھی پٹی باندھی گئی تھی۔‘

انھوں نے مجھے مزید بتایا ’انھوں نے ہمارے ساتھ بدسلوکی کی، ہم پر تھوکا اور ہماری بے عزتی کی۔ وہ ہمارے ساتھ انتہائی بے رحمی سے پیش آئے، ہم سب کو مارا پیٹا گیا۔‘

داؤد نے بتایا کہ ’اگر کوئی انھیں یہ کہتا کہ وہ بیمار ہیں یا ان کی ٹانگ کاٹ دی گئی ہے تو وہ (اسرائیلی فوجی) جواب دیتے کہ ’ہماری بلا سے، چاہے یہیں مر جاؤ۔‘

’جس کے بعد وہ انھیں ہتھکڑیوں سے پکڑتے اور لٹکا دیتے۔‘

ان میں سے چار افراد نے محمد داؤد کی بی بی سی سے ہونے والی بات کی تصدیق کی۔

آئی ڈی ایف کے ترجمان نے خاص طور پر اس الزام کو مسترد کیا۔

آئی ڈی ایف نے ایک بیان میں کہا کہ ’ہم قیدیوں کو ہتھکڑیاں لگانے کے نتیجے میں چوٹوں کے بارے میں، واضح کرتے ہیں کہ قیدیوں کو خطرے کے پیش نظر ایسا کیا گیا تاہم اس دوران اس سب کے دوران اُن کی صحت کے مطابق اُن کے ساتھ سلوک روا رکھا گیا۔‘

آئی ڈی ایف کی جانب سے کہا گیا کہ ’انھیں (فلسطینی قیدیوں) کو کبھی بھی کلائیوں میں بندھی ہتھکڑیوں سے نہیں لٹکایا گیا۔‘

محمد نے کہا کہ ’ہمیں موسم کی شدت میں بھی صرف ایک کمبل دیا جاتا تھا اور بارش میں ہمیں باہر رکھا گیا، جبکہ کھانا اور پانی بھی کم ملا۔‘

ایک بار پھر، آئی ڈی ایف نے ان تمام الزامات کو مسترد کر دیا اور کہا کہ قیدیوں کو دن میں تین وقت کا کھانا، پانی اور طبی سہولیات مناسب مقدار میں فراہم کی جاتی تھیں۔

کوئی نہیں جانتا کہ غزہ میں اسرائیلی فوج نے کتنے افراد کو حراست میں لیا ہے یا انھیں کہاں رکھا گیا ہے۔

اس ماہ کے اوائل میں بیت لاہیا کی ویڈیو منظر عام پر آنے کے بعد سے یہ مسئلہ سرخیوں میں ہے۔

اس میں درجنوں فلسطینی مردوں کو زیرِ جامہ یا انڈر ویئر پہنے ہوئے دکھایا گیا تھا اور وہ تناؤ زمین پر بیٹھے ہوئے تھے جبکہ اسرائیلی فوجی ان کے گرد حصار بنائے کھڑے دیکھے جا سکتے ہیں۔

محمود ابو حسین، جو اپنی دائیں ٹانگ سے محروم ہیں، کا ہسپتال کی راہداری میں طبی عملہ معائنہ کر رہا ہے

اسرائیلی قید سے رہائی پانے والے چھٹے شخص محمود ابو حسین ہسپتال کے کوریڈور یا راہداری میں ایک کرسی پر انتہائی افسردہ بیٹھے تھے۔

بھورے بالوں والے ابو الحسن کی دائیں ٹانگ غائب تھی، جن کے ٹریک سوٹ کے نچلے حصے پر خون کے دھبے دیکھائی دے رہے تھے۔

انھوں نے مُجھے مزید بتایا کہ ان کا تعلق شمالی غزہ کے الشاتی کیمپ سے ہے، وہ کہتے ہیں کہ ’میں اپنے گھر میں تھا، میں نے انھیں (آئی ڈی ایف کے اہلکاروں کو) بتایا کہ میں بیمار ہوں، میری عمر 62 سال ہے۔‘

’انھوں نے مجھ سے کہا کہ نہیں، آپ کو ہمیں بتانا ہوگا کہ حماس کے لوگ کہاں چُھپے ہیں اور اسرائیلی یرغمالی کہاں ہیں۔‘

ابالحسن نے انتہائی تکلیف اور بھری آنکوں کے ساتھ مُجھے یہ بتایا کہ ’جب میں نے انھیں بتایا کہ میں وہ سب نہیں جانتا جو آپ مُجھ سے پوچھ رہے ہیں، تو انھوں نے میرے ایک بھی لفظ کا اعتبار نہیں کیا اور میری ٹانگ پر گولی مار دی، یہ ظلم یہاں رُکا نہیں اس کے بعد انھوں نے میری ٹانگ کاٹ دی۔‘

’انھوں نے مجھ سے ایک کاغذ پر دستخط کروائے کہ میری ٹانگ کام نہیں کر رہی ہے۔‘

آئی ڈی ایف کا کہنا ہے کہ اُن کے پاس اس واقعے کی تحقیقات کے لیے مناسب معلومات نہیں ہیں۔

محمود ابو حسین نے کہا کہ اسرائیلی فوجیوں نے ان کی ٹانگ پر اس وقت گولی ماری جب انھوں نے کہا کہ وہ نہیں جانتے کہ حماس اور یرغمالی کہاں ہیں

ہسپتال کے ڈاکٹروں نے نام ظاہر نہ کرنے کی شرط پر مُجھے یہ بتایا کہ یہ زخمی فلسطینی جب یہاں آئے تو انکی حالت انتہائی نازک تھی۔ انھوں نے بتایا کہ ان میں سے دو افراد اب بھی زیر علاج ہیں جن میں حسین بھی شامل ہیں۔

ایک اور عمر رسیدہ شخص محمد یوسف علی ابو شملہ بھی ہسپتال کی راہداری میں انتظار کر رہے تھے۔ ان کا تعلق غزہ شہر کے مشرق میں واقع زیتون کے پڑوس سے ہے۔

بی بی سی سے بات کرنے والے ساتویں شخص شملہ نے دوسرے لوگوں کی طرح ہلکے سرمئی رنگ کا ٹریک سوٹ پہنا ہوا تھا لیکن ایسا لگتا ہے کہ اسرائیلی افواج نے انھیں کسی اور وقت میں حراست میں لیا تھا۔

محمد یوسف علی ابو شملہ بھی بی بی سی سے بات کرنے کے لیے کافی مُشکل سے بیٹھے ہوئے تھے

شملہ نے بی بی سی کو بتایا کہ ’ایک بلڈوزر نے میرے اور اس کے اندر موجود 40 افراد کے ساتھ میرے گھر کو تباہ کرنا شروع کر دیا۔ ’عورتیں چیخ رہی تھیں۔ ہم ہاتھ اٹھا کر گھر سے نکل گئے۔‘

انھوں نے کہا کہ ’انھیں چھ دیگر افراد کے ساتھ حراست میں لیا گیا جن میں ان کے تین بیٹے، دو بھتیجے اور ایک بھائی شامل ہیں۔‘

وہ مزید کہتے ہیں کہ ’انھوں نے ہمیں اپنے کپڑے اتارنے کے لیے کہا۔ ہمارے کپڑے اتارنے کا کیا مطلب ہے؟ ہم شرمندہ تھے لیکن ہم نے اپنی شرٹس اتار دیں۔‘

’وہ ہمیں مزید کپڑے اتارنے کا حکم دیتے رہے۔ ہم نے اپنے انڈر ویئر تک اتار دیے۔‘

آئی ڈی ایف کا کہنا ہے کہ انھیں قیدیوں کو کپڑے اتارنے کا کہنے کی اس وجہ سے ضرورت پڑی کہ آیا یہ پتہ لگایا جا سکے کہ انھوں نے اپنے ساتھ کہیں کوئی دھماکہ خیز مواد یا بیلٹ نا پہن رکھی ہو۔

یہ وہ فرد تھے جو آئی ڈی ایف کی حراست سے رہائی کے بعد سے انتہائی تکلیف اور صدمے سے دوچار نظر آئے

شملہ نے کہا کہ انھیں تین دن تک غزہ میں رکھا گیا اور پھر اسرائیل لے جایا گیا۔

انھوں نے کہا کہ وہ اپنے اہل خانہ کو تلاش کرنے کی کوشش کر رہے ہیں کیونکہ انھیں خود ہی رہا کر دیا گیا ہے۔

شملہ نے انتہائی دُکھ اور تکلیف سے بھرے لہجے میں کہا کہ ’مجھے نہیں معلوم کہ باقی لوگ کہاں ہیں، میں صرف اپنے بارے میں جانتا ہوں کہ میں زندہ بچ گیا ہوں۔‘


Summary: انڈیا کے وزیر اعظم نریندر مودی اور سعودی ولی عہد شہزادہ محمد بن سلمان کے درمیان حالیہ برسوں میں بڑھتی ہوئی قربت کئی عالمی فورمز پر نظر آئی ہے۔ G20 سربراہی اجلاس ختم ہو چکا ہے اور کانفرنس میں شرکت کرنے والے تمام رہنما اپنے اپنے ملک واپس جا چکے ہیں لیکن سعودی ولی عہد ابھی بھی دلی میں موجود ہیں۔

سعودی عرب کے ولی عہد شہزادہ محمد بن سلمان اور امریکی صدر جو بائیڈن نے جب انڈیا میں منعقد ہونے والے جی 20 اجلاس کے سٹیج پر ایک دوسرے سے مصافحہ کیا تو انڈین وزیر اعظم نریندر مودی نے بھی ان کا ہاتھ تھام لیا۔

تینوں رہنماؤں کی ایک ساتھ یہ تصویر سفارت کاری کے دنیا میں موضوع بحث بن چکی ہے اور اس کے کئی معنی نکالے جا رہے ہیں۔

درحقیقت انڈیا کے وزیر اعظم نریندر مودی اور سعودی ولی عہد شہزادہ محمد بن سلمان کے درمیان حالیہ برسوں میں بڑھتی ہوئی قربت کئی عالمی فورمز پر نظر آئی ہے۔

دارالحکومت دلی میں منعقدہ G20 سربراہی اجلاس ختم ہو چکا ہے اور کانفرنس میں شرکت کرنے والے تمام رہنما اپنے اپنے ملک واپس جا چکے ہیں لیکن سعودی ولی عہد ابھی بھی دلی میں موجود ہیں۔

اس کی وجہ یہ ہے کہ سعودی ولی عہد انڈیا کے سرکاری دورے پر ہیں اور وہ پیر کو وزیر اعظم نریدنر مودی کے ساتھ دو طرفہ بات چیت کر رہے ہیں۔

واضح رہے کہ نریندر مودی نے وزیر اعظم بننے کے بعد سے ہی خلیجی ممالک کے ساتھ تعلقات کو مضبوط بنانے پر خصوصی توجہ دی اور سعودی عرب کا کردار سب سے اہم رہا ہے۔

وزیر اعظم مودی نے سال 2016 اور 2019 میں دو بار سعودی عرب کا دورہ کیا۔ اس دوران انڈیا اور سعودی عرب کے درمیان کئی اہم معاملات پر اتفاق ہوا اور کئی معاہدے کیے گئے۔

سعودی عرب مشرق وسطیٰ کی ایک بڑی طاقت ہے جس کا خاص طور پر اسلامی ممالک پر گہرا اثرورسوخ ہے۔ کہا جاتا ہے کہ نریندر مودی نے سعودی عرب کے ساتھ قربت بڑھا کر پاکستان کو بھی سائیڈ لائن کرنے کی کافی حد تک کوشش کی۔

2019 میں انڈیا کا دورہ کرنے کے بعد محمد بن سلمان کا انڈیا کا یہ دوسرا دورہ ہے جسے ماہرین کافی اہم قرار دے رہے ہیں۔

انڈیا اور سعودی عرب کے درمیان سالانہ تجارت پانچ ٹریلین ڈالر سے زیادہ ہے۔ انڈیا نے سال 2022-23 میں تقریباً ایک ارب ڈالر کی برآمدات کیں اور سعودی عرب سے تقریباً چار ہزار ڈالر کی درآمد کی ہے۔ پچھلے پانچ سالوں میں یہ تجارت دوگنی ہو گئی ہے۔

سعودی عرب میں 700 سے زیادہ انڈین کمپنیاں کام کر رہی ہیں جنھوں نے تقریباً 200 کروڑ امریکی ڈالر کی سرمایہ کاری کی ہے۔ ان میں ایل این ٹی، ٹاٹا، وپرو، ٹی سی ایس، شاپورجی جیسی بڑی کمپنیاں شامل ہیں۔

انڈیا میں سعودی سرمایہ کاری کی بات کریں تو مارچ 2021 تک یہ 300 کروڑ امریکی ڈالر سے زیادہ تھی۔ اس میں سعودی آرامکو، سبک، ای ہالیڈے جیسی بڑی کمپنیاں شامل ہیں۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

یہی نہیں، سعودی عرب نے انڈین سٹارٹ اپس جیسے فرسٹ کری، گروفرس، اولا، اویو، پے ٹی ایم میں بڑے پیمانے پر سرمایہ کاری کی ہے۔

انڈین کونسل آف ورلڈ افیئرز کے سینئر ریسرچ فیلو ڈاکٹر فضل الرحمن صدیقی کہتے ہیں کہ ’ولی عہد شہزادہ محمد بن سلمان اپنے ملک کو سماجی، ثقافتی، سیاسی اور اقتصادی طور پر متنوع بنا رہے ہیں۔ تیل کی معیشت کے علاوہ وہ مینوفیکچرنگ، سیاحت اور ٹیکنالوجی جیسے شعبوں میں بڑے پیمانے پر سرمایہ کاری کر رہے ہیں۔ ایسے میں انڈیا ان کے سامنے ایک ابھرتی ہوئی مارکیٹ ہے اور اسی لیے ان کے لیے انڈیا اہمیت رکھتا ہے۔‘

وزیر اعظم نریندر مودی سال 2030 تک انڈیا کی معیشت کو پانچ ٹریلین ڈالر تک لے جانے کی بات کر رہے ہیں۔

ایسے میں دنیا بھی انڈیا کو ایک بڑی منڈی کے طور پر دیکھ رہی ہے۔ امیج انڈیا انسٹی ٹیوٹ کے صدر روبندرا سچدیو کہتے ہیں کہ ’سعودی عرب کے پاس بہت پیسہ ہے، جس سے وہ سرمایہ کاری کرنا چاہتا ہے۔ وہ جانتا ہے کہ انڈیا اس کے لیے بہترین جگہوں میں سے ایک ہے، جہاں سے وہ مستقبل میں اچھا منافع حاصل کر سکتا ہے۔‘

سچدیو کہتے ہیں کہ ’سعودی عرب نیوم پروجیکٹ بنا رہا ہے، جس کا بجٹ 500 بلین ڈالر (تقریباً 37 لاکھ کروڑ روپے) ہے۔ اس کے لیے وہ انڈیا سے ٹیلنٹ اور سرمایہ کاری کا مطالبہ کر رہا ہے۔ انڈیا کی مدد سے وہاں ہائیڈروجن پلانٹ پر کام بھی شروع ہو گیا ہے۔‘

اس منصوبے کے تحت سعودی عرب میں مستقبل میں ایکو سٹی قائم کرنے کا منصوبہ ہے۔ اس شہر میں ہر چیز ماحول دوست ہوگی۔ یہ خام تیل سے پاک سعودی عرب کے ’وژن 2030‘ کا حصہ ہے۔

اس ایکو سٹی کو تیار کرنے والے ڈویلپرز کے مطابق یہ شہر 26,500 مربع کلومیٹر پر پھیلا ہوا ہو گا اور یہاں سعودی عرب کا عدالتی نظام یہاں کام نہیں کرے گا، بلکہ اس منصوبے کے سرمایہ کار خود اس کے لیے ایک خود مختار قانونی نظام بنائیں گے۔

سعودی عرب کئی دہائیوں تک امریکہ کے قریب رہا لیکن گزشتہ چند برسوں میں اس نے اپنی خارجہ پالیسی میں تبدیلیاں کی ہیں۔

پروفیسر فضل الرحمٰن صدیقی کہتے ہیں کہ ’ایک نئی قسم کا کثیر الجہتی عالمی نظام ابھر رہا ہے، جس میں سعودی عرب اپنی جگہ بنا رہا ہے اور  وہ امریکہ سے ہٹ کر چین، روس، انڈیا کے علاوہ ایس سی او، برکس جیسی تنظیموں میں اثرورسوخ بنانے کی کوشش میں ہے۔‘

وہ کہتے ہیں کہ ’سعودی عرب نہیں چاہتا کہ دنیا اسے صرف تیل بیچنے یا مکہ اور مدینہ کی وجہ سے جانے۔ وہ عالمی برادری کا حصہ بننا چاہتا ہے۔‘

رابندر سچدیو کا کہنا ہے کہ ’ایسی صورتحال میں سعودی عرب انڈیا کو ایک قابل اعتماد دوست کے طور پر دیکھتا ہے۔‘

وہ کہتے ہیں کہ ’ایک نیا ورلڈ میٹرکس بن رہا ہے۔ سعودی عرب اپنے لیے مختلف شراکت داروں کی تلاش میں ہے۔ پہلے وہ صرف امریکہ کے ساتھ ہوتا تھا لیکن محمد بن سلمان کے آنے کے بعد حالات بدل رہے ہیں۔‘

سچدیو کہتے ہیں کہ ’اس کے نتیجے میں، مہاراشٹرا میں 4400 کروڑ امریکی ڈالر کے ’ویسٹ کوسٹ ریفائنری اینڈ پیٹرو کیمیکل پروجیکٹ‘ کے قیام کی تیاریاں کی جا رہی ہیں، جس میں سعودی عرب کی آرامکو، ابوظہبی نیشنل آئل کمپنی اور انڈین آئل کارپوریشن شامل ہیں۔‘

انڈین وزیر اعظم نریندر مودی نے ہفتہ، 9 ستمبر کو دلی میں ’انڈیا-مڈل ایسٹ-یورپ اکنامک کوریڈور‘ کے منصوبے کا اعلان کیا جس میں امریکہ اور یورپی ممالک کے ساتھ ساتھ سعودی عرب کا بھی اہم کردار ہے۔

ماہرین کا خیال ہے کہ محمد بن سلمان اور نریندر مودی کی ملاقات میں بھی یہ پراجیکٹ زیر بحث ہو گا۔

اس منصوبے کے تحت مشرق وسطیٰ میں واقع ممالک کو ریل نیٹ ورک کے ذریعے جوڑا جائے گا، اور بعد میں مشرق وسطی انڈیا کے ساتھ بحری راستوں کے ذریعے جڑے گا۔

اس وقت انڈیا یا اس کے آس پاس کے ممالک سے آنے والا سامان نہر سویز کے ذریعے بحری جہازوں کے ذریعے بحیرہ روم تک پہنچتا ہے جس کے بعد وہ یورپی ممالک میں داخل ہوتا ہے۔ امریکہ، کینیڈا اور لاطینی امریکی ممالک کو سامان پہنچانے کے لیے جہازوں کو بحیرہ روم کے راستے بحر اوقیانوس میں داخل ہونا پڑتا ہے۔

ماہرین کا خیال ہے کہ اس منصوبے کی تکمیل کے بعد سامان دبئی سے اسرائیل کی حیفہ بندرگاہ تک ٹرین کے ذریعے جا سکے گا اور اس کے بعد آسانی سے یورپ میں داخل ہو سکے گا۔

پروفیسر فضل الرحمن صدیقی کہتے ہیں کہ ’اس پراجیکٹ پر کافی عرصے سے کام جاری ہے۔ اس کے ذریعے انڈیا چین کے بیلٹ اینڈ روڈ پراجیکٹ (بی آر آئی) کا مقابلہ کرنا چاہتا ہے۔‘

چین تاریخی دور ک ی شاہراہ ریشم کے خطوط پر بی آر آئی منصوبے کی تعمیر کر رہا ہے جس کے ذریعے چین خود کو یورپ اور دیگر ممالک سے جوڑنے کا ارادہ رکھتا ہے۔

2013 میں چینی صدر شی جن پنگ نے اس تاریخی تجارتی راہداری کا آغاز کیا تھا اور ایک دہائی کے اندر یہ منصوبہ افریقہ سے لاطینی امریکہ تک پھیل چکا ہے۔ اس کے تحت چین پوری دنیا میں بڑے منصوبوں میں سرمایہ کاری کرتا ہے۔

رابندر سچدیو کا کہنا ہے کہ ’انڈیا-مڈل ایسٹ-یورپ اکنامک کوریڈور‘ کی مدد سے انڈیا ’گلوبل ساؤتھ‘ کا لیڈر بن سکتا ہے اور چین کو چیلنج کر سکتا ہے۔‘

انڈیا اور سعودی عرب کے درمیان صدیوں سے معاشی، سماجی اور اقتصادی تعلقات رہے ہیں۔ 1947 میں سفارتی تعلقات کے قیام کے بعد سے دونوں ممالک کے رہنما ایک دوسرے کے دورے کرتے رہے ہیں۔

پہلی بار 1955 میں سعودی عرب کے شاہ سعود بن عبدالعزیز 17 روزہ دورے پر انڈیا آئے تھے اور اس کے ایک سال بعد اس وقت کے وزیر اعظم جواہر لعل نہرو نے سعودی عرب کا دورہ کیا تھا۔

اس کے بعد وزیر اعظم اندرا گاندھی نے بھی 1982 میں سعودی عرب کا دورہ کیا اور دونوں ممالک کے درمیان دو طرفہ تعلقات کو مضبوط بنانے کے لیے کام کیا۔

2006 میں شاہ عبداللہ کا دورہ دونوں ممالک کے درمیان ایک اہم لمحہ تھا جس کے بعد دلی اعلامیہ پر دستخط ہوئے اور تعلقات کو نئی رفتار ملی۔

سال 2010 میں، وزیر اعظم منموہن سنگھ نے سعودی عرب کا دورہ کیا ، جس کے بعد ریاض اعلامیہ پر دستخط کیے گئے، جس نے سٹریٹجک شراکت داری کو بڑھانے کے لیے کام کیا۔

2014 میں اس وقت کے ولی عہد شہزادہ سلمان بن عبدالعزیز السعود نے انڈیا کا دورہ کیا۔ اگر ہم وزیر اعظم نریندر مودی کی بات کریں تو انھوں نے سال 2016 میں ریاض کا دورہ کیا تھا اور خاص بات یہ ہے کہ اس دورے کے دوران انھیں شاہ سلمان نے ملک کے اعلیٰ ترین شہری اعزاز سے نوازا تھا۔

اس کے بعد جب ولی عہد شہزادہ محمد بن سلمان نے سال 2019 میں انڈیا کا دورہ کیا تو انھوں نے ملک میں 10 ہزار کروڑ امریکی ڈالر کی سرمایہ کاری کے کئی معاہدوں پر دستخط کیے۔

اس عرصے کے دوران انڈیا کے حج کوٹہ میں بھی اضافہ کیا گیا تھا جس کے بعد اب تقریباً دو لاکھ انڈین شہری سالانہ حج کی سعادت حاصل کر رہے ہیں۔

قائدین کے دوروں کے علاوہ، تقریباً 24 ملین انڈین سعودی عرب میں رہتے ہیں، جو وہاں کی سب سے بڑی تارکین وطن کمیونٹی ہے اور دونوں ممالک کو جوڑے رکھنے میں اہم رول ادا کر رہی ہے۔


سکاٹ لینڈ اور ہالینڈ میں کی جانے والی ایک نئی تحقیق کے مطابق کسی ویکسین کے جواب میں ہمارے مدافعتی نظام کے ردعمل کا انحصار اس بات پر بھی ہوتا ہے کہ ہماری پیدائش کیسے ہوئی تھی، یعنی نارمل ڈیلیوری یا آپریشن (سی سیکشن) کے ذریعے۔

اس تحقیق میں دیکھا گیا ہے کہ نارمل ڈیلیوری یا قدرتی طریقے سے پیدا ہونے والے بچوں میں ویکسین لگانے کے بعد پیدا ہونے والی اینٹی باڈیز کی مقدار آپریشن (سی سیکشن) کے ذریعے پیدا ہونے والے بچوں کے مقابلے میں دگنا ہوتی ہے۔

ماہرین کہتے ہیں کہ اس فرق کی وجہ مدافعت پیدا کرنے والے وہ اچھے بیکٹیریا ہیں جو پیدائش کے وقت ہمارے جسم میں جمع ہو جاتے ہیں۔

اگرچہ آپریشن سے پیدا ہونے بچوں میں بھی مدافعت یا قدرتی تحفظ موجود ہوتا ہے، تاہم ہو سکتا ہے انھیں نارمل ڈیلیوری سے پیدا ہونے والے بچوں کی نسبت زیادہ پروبائیوٹِک یا ویکسین کی اضافی خوراک دینا پڑے۔

ہماری پیدائش کا لمحہ ایک ایسا وقت ہوتا ہے جب ہم ماں کی بچہ دانی کی جراثیم سے نکل کر ایک ایسی دنیا میں پہنچ جاتے ہیں جہاں ہر طرف خوردبینی جرثوموں کی بھرمار ہوتی ہے۔

اس خوردبینی حیات میں شامل مائیکروبز (بیکٹیریا، فنگی، وائرس اور آکیاہ) ہمارے جسم کو اپنا گھر بنا لیتے ہیں اور آخر کار ان کی تعداد ہمارے ’انسانی‘ خلیوں سے بھی زیادہ ہو جاتی ہے۔

اگر ہم قدرتی طریقے یعنی آپریشن کے بغیر اس دنیا میں آتے ہیں تو جن مائیکروبز سے ہمارا پالا سب سے پہلے پڑتا ہے وہ ہماری ماں کی اندام نہانی میں موجود ہوتے ہیں۔ لیکن اگر آپ آپریشن یا سی سیکشن کے ذریعے پیدا ہوتے ہیں تو آپ کا اس دنیا میں آنے کا راستہ دوسرا ہو جاتا ہے اور آپ کا پالا جن جرثوموں سے پڑتا ہے وہ انسانی جلد پر پائے جاتے ہیں یا ہسپتال اور گھر کی ہوا میں موجود ہوتے ہیں۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

حالیہ تحقیق میں یونیورسٹی آف ایڈمبرا اور نیدر لینڈ کی اٹریچٹ یونیورسٹی کے ماہرین اس بات کا جائزہ لے رہے تھے کہ ہماری پیدائش کے بعد ہمیں دی جانے والی مختلف ویسکینز پر ان جرثوموں یا مائیکروبز کے کیا اثرات ہوتے ہیں۔

اس مقصد کے لیے ماہرین نے 120 نوزائیدہ بچوں کے پہلے گہرے سبز رنگ کے پاخانے (میکونیئم) سے لے کر ایک برس کی عمر تک کے پاخانے پر تحقیق کی۔

جرنل آف نیچر کمیونیکیشن نامی جریدے میں اس تحقیق کے شائع ہونے والے نتائج میں دیکھا گیا ہے کہ جو بچے اندام نہانی کے راستے پیدا ہوتے ہیں ان میں بائفائیڈو بیکٹیریئم اور ایسکیرکیا کولائی نسل کےمائیکروبز کی مقدار زیادہ تھی۔

ان تنائج کی روشنی میں ماہرین کا کہنا ہے کہ ان مفید بیکٹیریا کی مقدار زیادہ ہونے کا مطلب یہ ہے کہ جب ایسے بچوں کو نیوموکوکل اور مینیگوکوکل قسم کی ویکسین لگائی جائے گی تو ان میں بیماری کے خلاف مدافعت پیدا کرنے والی اینٹی باڈیز  کی مقدارتقریباً  دوگنا ہو گی۔

اس سے پہلے دیکھا جا چکا ہے کہ ہمارے جسم میں موجود مائیکروبائیوز فُلو اور تپ دق (ٹی بی) کی ویکسین پر اثرانداز ہوتے ہیں۔

حالیہ تحقیق کے حوالے سے یونیورسٹی آف ایڈنبرا کے شعبۂ  امراض اطفال کی سربراہ، پروفیسر ڈیبی بوگارٹ کا کہنا تھا کہ ’عین پیدائش کے وقت مائیکروبز اور ہمارے مدافعتی نظام کے درمیان پہلا رابطہ اہم ہوتا ہے۔‘

انھوں نے مجھے بتایا کہ بیکٹیریا مختلف قسم کے کیمیائی اجزا خارج کرتے ہیں، جنھیں فیٹی ایسڈ کہا جاتا ہے۔ یہ فیٹی ایسڈ ہمارے مدافعتی نظام کو بتاتے ہیں کہ اب کام شروع کر دو۔ اگر یہ فیٹی ایسڈ نہ ہوں تو جسم میں بی سیلز قسم کے خلیوں کی نشونما کمزور پڑ جاتی ہے اور یہ وہی خلیے ہیں جو ہمارے جسم میں سفید خلیے پیدا کرتے ہیں جو بیماری کے خلاف لڑتے ہیں۔

اس تحقیق میں جن نوزائیدہ بچوں کا مطالعہ کیا گیا وہ تمام صحتمند تھے، مدت پوری ہونے پر پیدا ہوئے تھے اورانھیں کسی دوسرے مرض کا سامنا نہیں تھا۔

اکثر آپریشن یا سی سیکشن اس وقت کیا جاتا ہے جب اس کا مقصد ماں یا بچے کی صحت کو محفوظ بنانا ہوتا ہے۔

حالیہ عرصے میں ’وجائنل سیڈِنگ‘ کا رجحان بھی دیکھا گیا ہے جس میں آپریشن سے پیدا ہونے والے بچے کے جسم پر ماں سے خارج ہونے والا قدرتی مائع لگایا جاتا ہے۔

اس کے علاوہ ایک اور تحقیق میں یہاں تک کیا گیا کہ ماں کے معدے میں پائے جانے والے بیکٹیریا بچے کے جسم میں ڈالے گئے۔ ان تمام تجربات کا بنیادی مقصد یہ تھا کہ بچے کو وہ مائیکروبز مل جائیں جو اسے سی سیکشن کی وجہ سے نہیں مل سکے۔

تاہم، پروفیسر بوگارٹ کہتی ہیں کہ ’خیال کی حد تک تو سی سیکشن والے بچوں کو یوں مائیکروبز دینا شاید بہترین حل ہو، لیکن عملی طور پر یہ ایک خاصا پیچیدہ عمل ہے کیونکہ یہ طریقہ بچے کے لیے خطرناک بھی ہو سکتا ہے۔‘

اسی لیے پروفیسر بوگارٹ کہتی ہیں کہ سی سیکشن سے پیدا ہونے والے بچوں کو مفید بیکٹیریا کا ملغوبہ (جیسے پروبائیوٹِک) دینا ’زیادہ محفوظ‘ ہو گا۔ اس کا دوسرا حل یہ ہے کہ سی سیکشن والے بچوں کو ویکسین کی اضافی خوراک دی جائے۔‘

دوسری جانب، مدافعتی نظام کے ماہر اور یونیورسٹی آف ایڈمبرا سے ہی منسلک، پروفیسر نیل مابوٹ کے مطابق یہ یقین سے نہیں کہا جا سکتا کہ کسی بچے میں زیادہ اینٹی باڈیز پیدا ہونے کا براہ راست تعلق مائیکروبز سے ہوتا ہے۔

تاہم، ان کا کہنا تھا کہ ’حالیہ تحقیق نے بہرحال یہ امکان پیدا کر دیا ہے کہ ہم نوزائیدہ بچوں، خاص طور پر آپریشن سے پیدا ہونے والے بچوں، کے مدافعتی نظام کو بہتر بنانے، ویکسین کے بہتر اثرات اور ان بچوں کو دیگر انفیکشنز سے بچانے کے لیے مفید بیکٹیریا پلا سکتے ہیں۔‘

اس تحقیق پر تبصرہ کرتے ہوئے بائیو سائنس کے ماہر، ڈاکٹر جارج سوّا کا کہنا تھا کہ ’یہ مضمون اس لحاظ سے اہم ہے کہ اس سے ہمیں ان عوامل کو سمجھنے میں زیادہ مدد ملے گی جو نوزائیدہ بچوں میں ویکسین اور مائیکروبائیوم پر اثر انداز ہوتے ہیں۔‘

تاہم، ان کا کہنا تھا کہ یہ تحقیق نسبتاً محدود پیمانے پر کی گئی ہے اور کوئی حتمی نتائج اخذ کرنے سے پہلے ہمیں مزید تحقیق کی ضرورت ہے۔


Summary: پاکستانی وزیرِاعظم شہباز شریف اپنے وزرا کے ہمراہ سنیچر کو سعودی عرب روانہ ہوں گے جہاں ان کی سعودی ولی عہد شہزادہ محمد بن سلمان سے ملاقات متوقع ہے۔ ان کے پیشرو نواز شریف اور عمران خان بھی وزارت عظمیٰ سنبھالنے کے بعد پہلے غیر ملکی دورے پر سعودی عرب جا چکے ہیں۔

وزیراعظم محمد شہباز شریف سعودی عرب کے سرکاری دورے کے لیے روانہ ہو ہو گئے ہیں۔ وزیرِ اعظم کے دفتر سے جاری ہونے والے بیان کے مطابق وزیرِ اعظم شہباز شریف بذریعہ کمرشل ائیرلائن سعودی عرب کے لیے روانہ ہوئے ہیں۔

پاکستان کی حالیہ سیاسی تاریخ میں جو بھی سیاستدان انتخابات جیت کر وزیرِاعظم کے عہدے پر فائز ہوا ہے، اس نے پہلے غیر ملکی دورے کے لیے سعودی عرب کا ہی انتخاب کیا ہے۔

سنہ 2013 میں نواز شریف تیسری مرتبہ پاکستان کے وزیرِاعظم منتخب ہوئے اور وہ اگست 2013 میں ہی سعودی عرب کے دورے پر روانہ ہو گئے تھے۔

ایسا ہی کچھ ان کے بعد 2018 کے عام انتخابات جیت کر وزیرِاعظم بننے والے عمران خان نے بھی کیا اور وہ بھی اسی برس ستمبر کے مہینے میں سعودی عرب چلے گئے۔

پاکستان میں 2024 کے عام انتخاب کے نتیجے میں ملک میں ایک اتحادی حکومت قائم ہوئی اور اس کے سربراہ وزیرِاعظم شہباز شریف ہیں۔

وزیرِاعظم شہباز شریف نے بھی فیصلہ کیا ہے کہ وہ ماضی کے وزرائے اعظم کے نقشِ قدم پر چلتے ہوئے وزارتِ اعظمیٰ کا منصب سنبھالنے کے بعد پہلا غیرملکی دورہ سعودی عرب کا ہی کریں گے جس کے لیے وہ سنیچر کے روز روانہ ہوئے۔ ان کے ہمراہ وزیرِ اعلیٰ پنجاب مریم نواز بھی ہیں۔

پاکستان کے دفترِ خارجہ کے مطابق وزیرِاعظم شہباز شریف کی اس دورے کے دوران سعودی ولی عہد اور وزیرِاعظم شہزادہ محمد بن سلمان سے ملاقات بھی متوقع ہے۔

اس دورے پر وزیراعظم شہباز شریف کے ہمراہ وزیرِ خارجہ اسحاق ڈار، وزیرِ دفاع خواجہ آصف، وزیرِ خزانہ محمد اورنگزیب، وزیر برائے اقتصادی امور احد چیمہ اور وزیرِ اطلاعات عطا اللہ تارڑ بھی سعودی عرب روانہ ہوئے ہیں۔

پاکستانی وزیرِاعظم اپنے وفد کے ساتھ سعودی عرب کا یہ دورہ ایک ایسے وقت میں کر رہے ہیں جب ان کے ملک کو معاشی بحران کا سامنا ہے۔ عالمی مالیاتی فنڈ (آئی ایم ایف) نے پاکستان کی درخواست پر آئندہ مہینوں کے دوران نئے پروگرام پر بات چیت کے لیے آمادگی ظاہر کی ہے۔

شہباز شریف نے گذشتہ مہینے بطور وزیراعظم حلف اُٹھانے کے بعد بدحال معیشت کو اپنی حکومت کے لیے ایک چیلنج قرار دیا تھا۔

ان کا کہنا تھا کہ ’ملکی مالیاتی معاملات سے نمٹنے کے لیے گہری سرجری کرنے کی ضرورت ہوگی۔ ہماری قوم کا سب سے بڑا چیلنج مہنگائی ہے۔‘

پاکستان اور عالمی مالیاتی ادارے (آئی ایم ایف) کے درمیان گذشتہ برس جون میں تین ارب ڈالر کے سٹینڈ بائی ایگریمنٹ پر دستخط ہوئے تھے جس کی 1 ارب 10 کروڑ ڈالر کی آخری قسط رواں مہینے پاکستان کو موصول ہوجائے گی۔

پاکستانی حکومت اس بات کا اشارہ دے چکی ہے کہ انھیں ملک کو معاشی بدحالی سے نکالنے کے لیے آئی ایم ایف کا ایک اور قرض پروگرام درکار ہوگا۔

سعودی عرب کی جانب سے بھی ماضی میں پاکستان کی وقتاً فوقتاً مدد کی جاتی رہی ہے۔ خیال رہے نومبر 2021 میں پاکستان کے گرتے ہوئے زرِمبادلہ کے ذخائر کو سہارا دینے کے لیے سعودی عرب نے پاکستان کے مرکزی بینک کے اکاؤنٹ میں تین ارب ڈالر کی رقم ایک سال کے لیے جمع کروائی تھی، تاہم بعد میں سعودی حکومت نے اس کی مدت میں مسلسل کئی بار توسیع کی اور اب یہ رقم پاکستانی بینک کے اکاؤنٹ میں دسمبر 2024 تک جمع رہے گی۔

وزیرِاعظم شہباز شریف کے سعودی عرب کے دورے کا ایجنڈا تو اب تک حکام کی جانب سے شیئر نہیں کیا گیا ہے، لیکن خیال یہی ظاہر کیا جا رہا ہے کہ پاکستانی وفد اور ولی عہد شہزاد محمد بن سلمان کی ملاقات میں سرمایہ کاری اور معاشی معاملات زیرِ گفتگو آئیں گے۔

بی بی سی کے اس سوال کے جواب میں پاکستانی تھنک ٹینک ’تبادلیب‘ کے بانی مشرف زید کہتے ہیں کہ ’سعودی عرب پاکستان کا سٹریٹجک اور معاشی شراکت دار ہے۔ وہاں مسلمانوں کی دو مقدس مساجد بھی واقع ہیں۔‘

وہ مزید کہتے ہیں کہ ’پاکستانی رہنماؤں کی یہ روایت ہے کہ (اقتدار میں آنے کے بعد) وہ پوری مسلم امہ سے یکجہتی کا اظہار کرتے ہیں اور خصوصاً سعودی عرب کے استحکام اور سکیورٹی کی حفاظت کا عزم کرتے ہیں۔‘

برطانیہ میں مقیم ’کنگ فیصل سینٹر فار ریسرچ اینڈ اسلامک سٹڈیز‘ سے منسلک ایسوسی ایٹ فیلو عمر کریم سمجھتے ہیں کہ پاکستانی سیاستدان اور فوجی حکام عام طور پر سعودی شاہی خاندان سے اپنے سیاسی تعلقات مضبوط کرنے کے لیے سعودی عرب جاتے ہیں۔

ان کا کہنا ہے کہ اقتدار میں آ کر سیاستدانوں کا سعودی عرب جانے کا ایک مقصد یہ بھی ہوتا ہے کہ ’عمرہ اور زیارتیں‘ کر کے ملک میں اپنی قبولیت بڑھائی جا سکے۔

خیال رہے 8 فروری کے انتخابات کے نتیجے میں شہباز شریف پاکستان کے دوسری مرتبہ وزیرِاعظم منتخب ہوئے ہیں۔ اس سے قبل وہ تقریباً 16 مہینے ملک کے وزیرِاعظم رہ چکے ہیں۔

اس سے قبل سنہ 2022 میں تحریکِ عدم اعتماد کے نتیجے میں اس وقت کے وزیرِاعظم عمران خان کو وزارتِ اعظمیٰ کے منصب سے ہٹا دیا گیا تھا اور پاکستان کی پارلیمنٹ نے شہباز شریف کو ملک کا وزیرِاعظم منتخب کیا تھا۔

سعودی عرب کا شمار ان ممالک میں ہوتا ہے جن کے پاکستان کے ساتھ دہائیوں سے اچھے تعلقات ہیں اور یہی وجہ ہے کہ معاشی بحرانوں کے دوران لوگوں کو یہ امید ہوتی ہے کہ سعودی شاہی خاندان مصیبت کے وقت پاکستان کی مدد کرے گا۔

عمر کریم کہتے ہیں کہ ’سعودی عرب کا تعلق پاکستان کے قریبی اتحادیوں میں ہوتا ہے اور پچھلی ایک دہائی میں پاکستان کے نہ ختم ہونے والے معاشی بحرانوں کے سبب اب یہ ایک روایت بن چکی ہے کہ پاکستانی رہنماؤں کے ایسے دورے سعودی فیصلہ سازوں سے مالی مدد مانگنے کے لیے استعمال ہوتے ہیں۔‘

وہ کہتے ہیں شہباز شریف نے اپنی پچھلی حکومت کے دور میں بھی سعودی عرب کے دورے کیے تھے لیکن وہ کچھ حاصل کرنے میں ناکام رہے تھے۔

’سعودی عرب نے اس وقت کچھ اضافی وسائل دینے کا کہا ضرور تھا لیکن صرف اس صورت میں جب پاکستان آئی ایم ایف کی شرائط پر عمل پیرا ہو۔‘

تو کیا اس کا مطلب یہ لیا جائے کہ سعودی عرب کی طرف سے پاکستان کی مالی مدد کے لیے اب کچھ شرائط رکھ دی گئی ہیں؟

تجزیہ کار مشرف زیدی کہتے ہیں کہ ولی عہد شہزادہ محمد بن سلمان کے وزیراعظم بن جانے اور ان کے ’وژن 2030‘ کے منظرِ عام پر آنے کے بعد سعودی عرب نے پاکستان کی مالی مدد فراہم کرنے کے لیے ایک نیا طریقہ کار طے کر دیا ہے۔

واضح رہے دہائیوں سے سعودی عرب کی معیشت کا انحصار تیل سے پیدا ہونے والی آمدنی پر رہا ہے لیکن اب شہزادہ محمد بن سلمان ’وژن 2030‘ کے ذریعے اس سے چھُٹکارا حاصل کرنا چاہتے ہیں۔

مشرف زیدی کہتے ہیں کہ شہباز شریف کے پہلے وزارتِ اعظمیٰ کے دور میں بھی سعودی عرب پاکستان میں بڑا سرمایہ لگانے کے لیے تیار تھا لیکن پاکستانی حکومت اس کے لیے کوئی قابلِ غور پلان تشکیل دینے میں مشکلات کا شکار رہی۔

انھوں نے مزید کہا کہ ’وزیرِاعظم شہباز شریف بدستور مشکلات کا شکار رہیں گے کیونکہ ان کی حکومت کا انحصار پاکستان کی کمزور، غیر فعال اور کم صلاحیتوں والی سویلین اور عسکری بیوروکریسی پر ہے۔‘

’کنگ فیصل سینٹر فار ریسرچ اینڈ اسلامک سٹڈیز‘ سے منسلک ایسوسی ایٹ فیلو عمر کریم بھی اس حوالے سے مشرف زیدی سے کسی حد تک اتفاق کرتے ہوئے نظر آتے ہیں۔

ان کا کہنا ہے کہ ’شہباز شریف اور پاکستانی فوج کا مسئلہ یہ ہے کہ ان کے پاس بدلے میں سعودی عرب کو دینے کے لیے کچھ نہیں۔‘

’خصوصاً یمن کے تنازع کے دوران پاکستان کے وہاں فوج نہ بھیجنے کے فیصلے کے بعد ان تعلقات میں پاکستان کی دفاعی صلاحیتوں والا معاملہ اب اتنا اہم نہیں رہا ہے۔‘

خیال رہے 2015 میں یمن میں ایران کے حمایت یافتہ حوثیوں کے خلاف جنگ میں سعودی عرب نے پاکستان سے عسکری مدد کی امیدیں وابستہ کر رکھی تھیں لیکن اس وقت پاکستان کی پارلیمنٹ نے اس جنگ کا حصہ نہ بننے کا فیصلہ کیا تھا۔

عمر کریم کے مطابق حال ہی میں سعودی عرب اور ایران کے درمیان تعلقات کی بحالی کے بعد پاکستان نے اپنا مزید اثر و رسوخ کھو دیا۔

’اب مالی معاملات پر بات شرائط کے ساتھ ہی ہوں گی اور کسی بھی قسم کی مالی مدد کے لیے پاکستان کو سعودی عرب کو اس ہی طرح راضی کرنا ہوگا جس طرح وہ آئی ایم ایف کو کرتا ہے۔‘


Summary: انڈیا کے سابق کرکٹر اور بھارتیہ جنتا پارٹی (بی جے پی) کے دہلی سے رکن پارلیمان گوتم گمبھیر اپنے بیانات سے اکثر سرخیوں میں رہتے ہیں۔

انڈیا کے سابق کرکٹر اور بھارتیہ جنتا پارٹی (بی جے پی) کے دہلی سے رکن پارلیمان گوتم گمبھیر اپنے متنازع بیانات کے باعث اکثر خبروں کی زینت بنتے رہتے ہیں۔

گذشتہ روز یعنی سوموار کو وہ ایک بار پھر پاکستان اور انڈیا میں سوشل میڈیا پلیٹ فارم ایکس (ٹوئٹر) پر مختلف ہیش ٹیگز کے تحت ٹرینڈ کرنے لگے جس میں اُن کے حالیہ رویے پر بات ہو رہی ہے جو ایک وائرل ویڈیو میں نظر آئی ہے۔

اس ویڈیو میں دیکھا جا سکتا ہے کہ وہ فون پر بات کرتے ہوئے سٹیڈیم کے اندر جا رہے ہیں جبکہ ایک شخص نے ان کے لیے چھتری پکڑ رکھی ہے۔ اسی دوران گیلری میں بیٹھے شائقین کی جانب سے ’کوہلی کوہلی‘ اور ’دھونی دھونی‘ کے نعروں کی آوازیں سنائی دیتی ہیں۔

ان نعروں کے دوران وہ ایک لمحے کو پیچھے مڑتے ہیں اور اپنی درمیانی انگلی ہوا میں لہرا کر اشارہ کرتے ہیں۔

دنیا بھر میں اس طرح کے اشارے کو ہتک آمیز اور نازیبا سمجھا جاتا ہے اور اسی وجہ سے بہت سے صارفین انھیں تنقید کا نشانہ بنا رہے ہیں۔

یہ ویڈیو کب کی ہے اس بارے میں یقین سے تو کچھ نہیں کہا جا سکتا البتہ انھوں نے ویڈیو میں جو لباس پہن رکھا ہے وہ لباس انھوں نے گذشتہ سنیچر کو انڈیا پاکستان کے درمیان ہونے والے میچ کے دوران اس وقت بھی پہنا ہوا تھا جب وہ پاکستانی سابق کپتان وسیم اکرم کے ساتھ کمنٹری باکس میں نظر آئے تھے۔

بہرحال گوتم گمبھیر سوشل میڈیا پر تنقید کے بعد اپنے اس رویے پر وضاحت دی ہے۔ انھوں نے انڈین خبر رساں ایجنسی ’اے این آئی‘ کو انٹرویو دیتے ہوئے اس دعوے کو مسترد کر دیا ہے کہ انھوں نے انگلی اس وقت دکھائی جب ’کوہلی کوہلی‘ یا ’دھونی دھونی‘ کے نعرے لگائے گئے۔

انھوں نے کہا کہ دراصل انھوں نے انڈیا مخالف نعرے کے جواب میں انگلی دکھائی تھی۔

نیوز ایجنسی اے این آئی نے صحافیوں سے بات کرتے ہوئے گوتم گمبھیر کے ویڈیو کو جاری کیا ہے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

گمبھیر نے دعویٰ کیا ہے کہ جب وہ سٹیڈیم میں گزر رہے تھے تو کچھ پاکستانی ناظرین نے انڈیا مخالف اور کشمیر کے بارے میں قابل اعتراض نعرے لگائے، جس کے جواب میں انھوں نے انگلی دکھائی۔

انھوں نے یہ بھی کہا کہ سوشل میڈیا پر جو کچھ دکھایا جاتا ہے وہ مکمل سچائی نہیں ہوتی ہے۔

انھوں نے کہا کہ ’سوشل میڈیا پر جو کچھ دکھایا جاتا ہے اس میں مکمل صداقت نہیں ہوتی ہے۔ لوگ جو کچھ دکھانا چاہتے ہیں دکھاتے ہیں۔ وائرل ویڈیو کی حقیقت یہ ہے کہ اگر کوئی انڈیا مخالف نعرے لگاتا ہے اور کشمیر کے بارے میں بات کرتا ہے تو سامنے والا شخص ردعمل تو ظاہر کرے گا یا پھر وہ ہنس کر چلا جائے گا؟‘

انھوں نے مزید کہا کہ 'دو یا تین لوگ تھے جو انڈیا مخالف چیزیں بول رہے تھے۔ اور ہندوستان مردہ باد اور کشمیر کے بارے میں بول رہے تھے تو وہ ظاہر ہے کہ فطری ردعمل تھا۔ میں اپنے دیش کی مخالفت میں کچھ سُن نہیں سکتا ہوں۔‘

جب صحافیوں نے ان سے مزید استفسار کیا تو انھوں نے کہا کہ وہ ایسے آدمی نہیں جو انڈیا مخالف بات ہو تو چپ چاپ مسکرا کر چلے جائیں۔

پھر انھوں نے کہا کہ ’آپ سپورٹس دیکھنے آئیں تو وہاں پر پولیٹیکل ری ایکشن دینے کی ضرورت نہیں ہے۔ کشمیر کا مامعلہ اٹھانے کی ضرورت نہیں ہے۔ اور ہندوستان کے بارے میں غلط بولنے کی ضرورت نہیں ہے۔ اپنے دیش کو سپورٹ کیجیے۔ وہاں ہندوستانی کراؤڈ بھی تھا جو اپنے دیش کو سپورٹ کر رہا تھا۔‘

انھوں نے انڈیا اور پاکستان کے کرکٹ مداحوں کو کہا کہ جب آپ میچ دیکھنے آئیں تو آپ اپنے ملک اور اپنے کھلاڑیوں کو سپورٹ کیجیے مگر کسی کے بارے میں غلط مت بولیے۔

ایشیا کپ کے دوران سری لنکا میں حارث رؤف کی کوہلی سے ملاقات میں انھوں نے کہا کہ وہ جہاں جاتے ہیں لوگ انھیں کوہلی کوہلی کہہ کر ستاتے ہیں۔

بہرحال گوتم گمبھیر کی اس وضاحت کے بعد بھی لوگ انھیں تنقید کا نشانہ بنا رہے ہیں جبکہ بہت سے لوگ ان کی حمایت بھی کر رہے ہیں۔

چند انڈین صارفین کا یہ خیال ہے کہ گوتم نے انگلی دراصل ان انڈینز فینز کو دکھائی جو انھیں دیکھ کر ’کوہلی کوہلی‘ کے نعرے لگا رہے تھے۔ یاد رہے کہ گوتم اور کوہلی کے مابین تعلقات کچھ اتنے اچھے نہیں ہیں۔

نازیبا اشارہ کرنے  کے معاملے میں کچھ لوگ رکن اسمبلی کے عہدے سے استعفےٰ کا بھی مطالبہ کر رہے ہیں۔

ٹوئٹر پر 12 لاکھ فالوور رکھنے والی صحافی ساکشی جوشی نے گوتم گمبھیر کے اشارے پر اپنا ایک ویڈیو پوسٹ کرتے ہوئے لکھا کہ ’ایک بی جے پی ایم پی، ایک سابق کرکٹر، ایک کمنٹیٹر گوتم گمبھیر جب وراٹ کوہلی کے مداحوں کو درمیانی انگلی دکھاتے ہوئے کیمرے پر پکڑے گئے اور ان سے سوال کیا گیا تو انھوں نے بہانے کے طور پر وطن پرستی کو پیش کیا۔ یہ ان کا روز کا حال ہے۔ اپنے ہی ملک کو بس اپنے فائدے کے لیے استعمال کرنا جانتے ہیں۔‘

جبکہ ریا اگراہری نامی ایک صارف نے لکھا کہ ’اس جگہ تو کوہلی اور دھونی بھی گوتم گمبھیر سے اتفاق کریں گے۔ ایک قوم کے طور پر ہمیں ان کی تعریف کرنی چاہیے۔ کوئی بھی محب وطن انڈیا کے بارے میں بری چیز برداشت نہیں کرے گا۔ ہم گمبھیر کے ساتھ ہیں۔‘

لیکن پھر اویشیک گوئل نامی صارف نے لکھا: ’اُن کے ردعمل کے بارے میں پوچھے جانے پر، انھوں نے کہا کہ کچھ پاکستانی شائقین انڈیا مخالف نعرے لگا رہے تھے جس سے وہ مشتعل ہوئے۔ اس بچگانہ بہانے کے ساتھ آنے پر آپ کو شرم آنی چاہیے۔ کرکٹ شائقین نے صاف سنا کہ ان کے سامنے صرف دھونی دھونی، کوہلی کوہلی کے نعرے لگائے جا رہے تھے۔ دھونی اور کوہلی نے آپ سے زیادہ ملک کے لیے کیا ہے، مسٹر ایم پی۔ گمبھیر کو اپنی ذاتی دشمنی/انا کو اپنے گھر میں رکھنا چاہیے اور ہمارے درمیان نفرت کے بیج نہیں بونا چاہیے۔‘

بہت سے لوگ سپورٹس مین شپ کی دہائی دے رہے ہیں تو کچھ لوگ راہل گاندھی کے پارلیمان میں فلائنگ کس دینے پر رکن پارلیمان سمرتی ایرانی کے اعتراض کو یاد کر رہے ہیں اور لکھ رہے ہیں کہ انھیں گوتم گمبھیر کے اشارے پر کوئی اعتراض نہیں ہے۔

بہت سے صارفین نے لکھا ہے کہ انھیں گوتم گمبھیر کے الفاظ پر یقین ہے۔ ان کا کہنا ہے کہ پاکستانی نے اس ویڈیو کو ایڈٹ کر کے پیش کیا ہے جس میں آواز کچھ اور ڈال دی گئی ہے۔ کچھ لوگوں نے مزاحیہ انداز میں پوچھا ہے کہ کوہلی کا یا دھونی کا نعرہ لگانا کب سے انڈیا مخالف ہو گيا۔

گمبھیر اور کوہلی لکھنؤ میں آمنے سامنے نظر آئے تھے

بہر حال یہ پہلا موقع نہیں ہے جب گوتم گمبھیر اپنے بیان کے لیے مباحثے کے مرکز میں ہیں۔ وہ پہلے بھی اپنے پاکستان مخالف رویے کے لیے جانے جاتے ہیں جبکہ شاہد آفریدی کے ساتھ ان کی نوک جھونک سے بھی کرکٹ شائقین بہت حد تک واقف ہیں۔

اس معاملے میں بھی بہت سے شائقین شاہد آفریدی کی پرانی ویڈیوز پوسٹ کر رہے ہیں جس میں وہ گوتم گمبھیر کے کے بارے میں کہتے ہیں کہ ’وہ ایک ایسے کھلاڑی ہیں جسے ان کی ٹیم میں کوئی بھی پسند نہیں کرتا‘ اور اس پر انڈین کرکٹر ہربجن سنگھ مسکرتے ہیں۔

لیکن یہاں وراٹ کوہلی اور سابق کپتان مہیندر سنگھ دھونی سے ان کے تلخ رشتے کی بازگزشت زیادہ سنائی دے رہی ہے کیونکہ ویڈیو میں ان کے نام کے نعرے واضح طور پر سنے جا سکتے ہیں۔

روشن رائے نامی صارف نے لکھا کہ 'ہر کسی نے سنا کہ مجمع کوہلی کوہلی کا نعرہ لگا رہا تھا لیکن وہ (گوتم گمبھیر) اپنی غلطی پر پردہ ڈالنے کے لیے اس میں وطن پرستی لے آئے۔۔۔‘

رواں سال مئی میں بنگلورو اور لکھنؤ کے درمیان آئی پی ایل میچ میں گمبھیر اور کوہلی کے درمیان ہونے والی گرما گرم بحث بھی کرکٹ شائقین کے حافظے میں ہو گی۔

اس دن، میچ کے بعد، بنگلورو کے کھلاڑی وراٹ کوہلی اور لکھنؤ کے مینٹر گوتم گمبھیر کے درمیان تکرار نظر آئی تھی۔

ان دونوں کو ٹیم کے دیگر کھلاڑیوں نے ایک دوسرے سے الگ کیا اور آئی پی ایل نے ان پر جرمانہ بھی عائد کیا تھا۔


Summary: ماہرین کا کہنا ہے کورونا وائرس کی عالمی وبا دنیا میں نوٹوں کے استعمال میں کمی آنے کے عمل کو اور تیز کر دے گی کیونکہ لوگ اب زیادہ سے زیادہ ادائیگیوں کے لیے ’ڈیجیٹل‘ طریقے اپنا رہے ہیں۔

نقد رقوم کی ادائیگی میں چند سیکنڈ لگتے ہیں۔

ماہرین کا کہنا ہے کورونا وائرس کی عالمی وبا دنیا میں نوٹوں کے استعمال میں کمی کے عمل کو اور تیز کر دے گی کیونکہ لوگ اب زیادہ سے زیادہ ادائیگیوں کے لیے ’ڈیجیٹل‘ طریقے اپنا رہے ہیں۔

لاک ڈاؤن کے دوران کیش مشینوں سے رقم نکلوانے میں ساٹھ فیصد کی کمی آئی ہے گو کہ لوگ اب بڑی رقوم نکلوا رہے ہیں۔

کارڈ کے ذریعے ادائیگیوں میں اضافہ ہوا ہے جس میں آن لائن خریداری اور خاص طور پر روز مرہ کی اشیاء کی خریدای شامل ہے۔

ماہرین کا کہنا ہے اس سے قبل کے برطانیہ اس نئی صورت حال کا سامنا کرنے کے لیے تیار ہو کاغذی نوٹوں کا مستقبل خطرے میں ہے۔

ماہرین نے کہا کہ اس صورت حال میں ملک کی 20 فیصد آبادی جس کا دار و مدار نقد لین دین پر ہے وہ پیچھے رہ جائے گی۔

برطانیہ میں کیش مشینوں کے نیٹ ورک کی نگرانی کرنے والے ادارے لنکس کے مطابق ہر ہفتے ایک کروڑ دس لاکھ لوگ اب بھی کیش مشنیوں سے نقد رقوم نکلوا رہے ہیں جن کی مالیت ایک ارب پاونڈ کے قریب بنتی ہے۔

اس کے باوجود کہ ملک بھر میں ہوٹل، ریستوران، کیفے، بار، کلب اور بہت سی دکانوں کے بند ہونے کی وجہ سے نوٹوں کی مانگ عمومی طور پر کم ہوئی ہے۔

لوگ گھروں سے باہر کم جا رہے ہیں اور نقد جمع کر رہے ہیں۔

اے ٹی ایم مشینوں سے کیش نکلوانے کی اوسط میں اضافہ ہوا ہے گزشتہ سال یہ اوسط 65 پاؤنڈ تھی جو اب 82 پاونڈ ہو گئی ہے۔

ایک صدی قبل قائم ہونے والے سٹور ویب آئرن مونگری نے مقامی لوگوں کو کئی بحرانی ادوار سے گزرتے دیکھا ہے۔

ان ہنگامی حالات میں کینٹ کاؤنٹی کے علاقے ٹینٹرڈین میں ہارڈ ویئر کی دکان نے باغبانی، گھروں کی مرمت اور رنگ وغیرہ کا ساز و سامان لوگوں کو فراہم کرنے کے لیے اپنے سٹور کے دروازے پر ایک کاؤنٹر لگا دیا ہے۔

ایک صدی سے زیادہ عرصے سے قائم سٹور ویب آئرن مونگری نے مقامی لوگوں کو کئی بحرانی ادوار سے گزرتے دیکھا ہے

ان دنوں جب سماجی فاصلوں کی پابندی برقرار ہے گاہکوں کی سہولت کے لیے تاکہ انہیں خریداری کے لیے زیادہ دیر تک انتظار نہ کرنا پڑے سٹور میں لکھ کر لگا دیا گیا ہے کہ وہ نقد رقوم بھی وصول کر رہے ہیں۔

دکان کی ملکیت میں شراکت دار نائجل ویب نے کہا کہ وہ گاہکوں کو جتنی سہولت فراہم کر سکتے ہیں کر رہے ہیں تاکہ وہ جلد از جلد اپنی خریداری مکمل کر کے واپس اپنے گھروں کو جا سکیں۔

انہوں نے بتایا کہ وہ بینک کارڈوں سے بھی ادائیگیاں وصول کر رہے ہیں جس کے لیے گاہکوں کو مشین دستیاب ہونے کے لیے انتظار کرنا پڑتا ہے لیکن اگر نقد رقم ہو تو کام چند سیکنڈ میں ہو جاتا ہے۔

کورونا وائرس: وبا کے دوران زیادہ ضروری کیا ہے: مزدور یا معیشت

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

کھاتہ داروں کے ایک سروے کے بعد لِکنس کا کہنا ہے کہ 75  فیصد لوگ اب نوٹوں کا استعمال کم کر رہے ہیں اور 54 سے جب پوچھا گیا تو ان کا کہنا تھا کہ وہ نوٹوں کے استعمال سے گریز کر رہے ہیں۔

کورونا وائرس کی وبا پھیلنے کے ابتدائی دنوں میں اس طرح کی اطلاعات بھی گردش کر رہی تھیں کہ یہ وائرس نوٹوں اور سکوں کے ذریعے پھیل رہا ہے۔ بینک آف انگلینڈ اور عالمی ادارۂ صحت نے یہ وضاحت جاری کی تھی کہ نوٹوں اور سکوں کے ذریعے بھی کرورنا وائرس پھیلنے کا اتنا ہی خطرہ ہے جتنا کسی اور چیز سے ہو سکتا ہے اور ساتھ ہی انہوں نے لوگوں کو ہاتھ دھونے کا مشورہ دیا تھا۔

سروے میں جن لوگوں سے بات کی گئی ان میں سے 76 فیصد کا یہ ہی کہنا تھا کہ وہ آئندہ چھ ماہ میں نوٹوں کا استعمال کم کریں گے اور وہ ادائیگیوں کے دوسرے طریقے اپنائیں گے یا آن لائن خریداری کریں گے۔

کیش تک رسائی پر ایک رپورٹ کی مصنفہ نیٹلی سینی کا کہنا ہے کہ برطانیہ میں 30 فیصد لوگ نقد رقوم استعمال کرنا پسند کرتے ہیں لیکن اب لاک ڈاؤن کی وجہ سے وہ دوسرے طریقے استعمال کرنے میں زیادہ سہولت محسوس کر رہے ہیں۔ انہوں نے کہا یہ عادت بن جائے گی جو مستقبل میں ان کے ساتھ رہے گی۔

ملک کے 50 فیصد لوگوں نے پہلے ہی بڑی حد تک نوٹوں کا استعمال چھوڑ دیا ہے اور صرف 20  فیصد لوگ ہی نوٹ اور سکے استعمال کر رہے ہیں جن میں سے بھی بہت سے یہ عادت ترک کرتے جا رہے ہیں۔

نوٹوں کی کم ہوتی ہوئی مانگ کی وجہ سے یہ خطرہ پیدا ہو گیا ہے کہ کیش دستیاب کرنے کے لیے بنایا گیا سارا نظام یا ڈھانچہ جن میں اے ٹی ایم مشینیں شامل ہیں شاید منافع بخش ہی نہ رہے۔

مصنفہ نیٹلی سینی نے کہا کہ „ہو سکتا ہے کہ اس سے پہلے کہ ہم اس کے لیے تیار ہوں سارا ڈھانچہ ہی گر پڑے۔‘

پیوٹل نامی کمپنی کے مارٹن سمتھ کا کہنا ہے کہ کورونا وائرس سے کاروبار پر پڑنے والے اثرات کا درست اندازہ لگانا اس وقت تک بہت مشکل ہے جب تک کاروبار دوبارہ نہیں کھل جاتے۔ انہوں نے کہا کہ یقینی طور پر کیش استعمال کرنے کی  بنیادی وجوہات پر کوئی فرق نہیں پڑا ہے جس میں سہولت اور بینک اکاؤنٹس تک رسائی میں دشواری شامل ہیں۔

بی بی سی کے پرسنل فائنانس کے نامہ نگار سائمن گومپارٹز

کیا مستقبل میں اس بحران کو ایسے دیکھا جائے گا کہ جس نے نوٹوں سے ہماری چاہت کو ختم کر دیا۔

بہت سے گاہک نوٹوں کو ہاتھ لگاتے وقت ڈرتے ہیں کہ انہیں معلوم نہیں کتنے لوگوں نے انہیں چھوا ہو گا۔

دکاندار جو کارڈ کو دیکھ کر ناگواری کا اظہار کرتے تھے اب خوشی خوشی ’کارڈ ریڈر‘ نکال لیتے ہیں۔ یہ نتائج یہ بھی ظاہر کرتے ہیں کہ غیر یقینی حالات میں لوگ اپنے نوٹ اور سکے سینوں سے لگا کر رکھتے ہیں۔

شاید اس وقت وہ گھروں سے باہر نہ نکل پانے کی وجہ سے کیش نہ نکلوا رہے ہوں۔ لیکن ایک بات صاف ظاہر ہے کہ کورونا وائرس کے پھیلنے کی وجہ سے الیکٹرانک ادائیگیوں کا رجحان بڑھ گیا ہے۔


Summary: پاکستان کی سرکاری تیل کمپنی پاکستان سٹیٹ آئل (پی ایس او) نے وزارت توانائی کو ایک خط میں اس خدشے کا اظہار کیا ہے کہ آنے والے ہفتوں میں ملک کو ڈیزل کی کمی کا سامنا کرنا پڑسکتا ہے اور اس کی فراہمی کا نظام ملک میں گندم کی کٹائی کے موسم کے دوران خراب ہو سکتا ہے جب ڈیزل کی مانگ بہت زیادہ بڑھ جاتی ہے۔

پاکستان میں تیل کمپنیوں کی جانب سے موجودہ سال کے آغاز سے ڈیزل کی کم درآمد کا رجحان دیکھنے میں آ رہا ہے۔ ملک میں کام کرنے والی تیل کمپنیوں نے رواں برس جنوری سے اب تک، ان تخمینوں سے کم ڈیزل درآمد کیا ہے جو حکومت کی جانب سے ایک کمیٹی کے فیصلوں کے تحت اُنھیں درآمد کرنا ہوتا ہے۔

پاکستان کی سرکاری تیل کمپنی پاکستان سٹیٹ آئل (پی ایس او) کی دستاویزات کے مطابق جنوری سے اب تک ٹارگٹ سے دو لاکھ میٹرک ٹن کم ڈیزل درآمد کیا گیا ہے۔ پی ایس او نے وزارت توانائی کو ایک خط میں اس خدشے کا اظہار کیا ہے کہ آنے والے ہفتوں میں ملک کو ڈیزل کی کمی کا سامنا کرنا پڑ سکتا ہے۔ اس خط میں کہا گیا ہے کہ اس صورتحال کا ملک میں گندم کی کٹائی کے سیزن پر اثر پڑ سکتا ہے جب ملک میں ڈیزل کی مانگ بہت زیادہ بڑھ جاتی ہے۔

پاکستان میں تیل و گیس کے نگران ادارے آئل اینڈ گیس ریگولیٹری اتھارٹی (اوگرا) نے بھی وزارت توانائی کے نام ایک خط میں زور دیا ہے کہ گندم کی کٹائی کے موسم میں ڈیزل کی طلب بڑھنے والی ہے۔ اوگرا نے سفارش کی ہے کہ بینکوں کی جانب سے تیل کمپنیوں کو زیادہ رقم فراہم کی جائے تاکہ وہ ملک میں زیادہ ڈیزل درآمد کر سکیں۔

تاہم وزیر توانائی حماد اظہر نے ٹوئٹر پر اپنے ایک پیغام میں اس خدشے کو مسترد کیا کہ ملک میں پیٹرول و ڈیزل کا کوئی بحران ہے۔ اُنھوں نے کہا کہ ملک میں تیل کے ذخائر ایک ماہ کے لیے کافی ہیں اور میڈیا میں آنے والی خبروں میں کوئی صداقت نہیں ہے۔

مگر اوگرا اور پی ایس او کے وزارت توانائی کو لکھے گئے خطوط کے مطابق ملک میں تیل، خاص طور پر ڈیزل کی سپلائی چین بہت دباؤ کی شکار ہے اور اگر فوری طور پر اقدامات نہیں اٹھائے گئے کہ ملک میں ڈیزل کا ایک بڑا بحران سامنے آ سکتا ہے۔

رواں ماہ کے اوائل میں وفاقی حکومت کے کیے گئے ایک فیصلے کے مطابق پاکستان میں پیٹرول و ڈیزل کی قیمتیں اگلے مالی سال کے بجٹ تک منجمد کر دی گئی ہیں، تاہم عالمی منڈی میں تیل کی قیمتیں روس اور یوکرین کے درمیان تنازع کی وجہ سے بلند ترین سطح پر ہیں جس کی وجہ سے تیل کمپنیاں مہنگا تیل خرید رہی ہیں۔

حکومت کی جانب سے تیل کمپنیوں کو مہنگا تیل خرید کر ملک میں سستا بیچنے پر سبسڈی کا اعلان کیا گیا ہے تاہم تیل کمپنیاں ماضی میں حکومتی وعدے مبینہ طور پر پورے نہ ہونے پر اس خدشے کا اظہار کرتی ہیں کہ سبسڈی کی رقم کے جاری کرنے میں تاخیر ہونے کی صورت میں اُن کے لیے کام کرنا ممکن نہیں ہو گا۔

اگرچہ حکومت کی جانب سے ایک طریقہ کار اپنایا گیا ہے جس کے تحت سبسڈی کی رقم ایک مہینے میں ادا کرنے کا منصوبہ بنایا گیا ہے تاہم تیل کمپنیاں اس پر پوری طرح مطمئن نہیں ہیں۔

پاکستان میں تیل کے شعبے کے ماہرین کے مطابق عالمی منڈی میں تیل، خاص طور پر ڈیزل کی قیمت میں بہت زیادہ اضافہ ہوا ہے جس کی وجہ سے پاکستان میں ڈیزل درآمد کرنے والی کمپنیاں مشکلات کا شکار ہیں۔

ان کے مطابق امیر ممالک زیادہ ڈیزل خرید رہے ہیں جس کی وجہ سے پاکستان جیسے ملکوں کو مشکلات کا سامنا ہے کیونکہ اس پر زیادہ پریمیئم یعنی اضافی رقم ادا کرنی پڑ رہی ہے جو کمپنیوں کے لیے مالی مشکلات پیدا کر رہی ہے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

وفاقی حکومت نے رواں ماہ کے آغاز میں ایک فیصلے کے تحت ڈیزل اور پیٹرول کی قیمتوں میں 10 روپے کی کمی کا اعلان کرتے ہوئے پیٹرول کی قیمت 150 روپے فی لیٹر کر دی تھی اور ڈیزل کی قیمت 114.15 روپے مقرر کی تھی۔

حکومت کی جانب سے تیل کی کم قیمت کو برقرار رکھنے کے لیے تیل کمپنیوں کو سبسڈی فراہم کرنے کا اعلان کیا گیا ہے۔ تیل کمپنیوں کو کہا گیا ہے کہ وہ عالمی منڈی اور ملکی سطح کی قیمتوں کے درمیان فرق کا حساب دے کر حکومت سے بقایا رقم وصول کریں۔

اس کے لیے حکومت کی جانب سے ایک طریقہ کار مقرر کیا گیا ہے اور اس کے لیے 20 ارب روپے کی رقم مختص کی گئی ہے۔ تاہم تیل کمپنیوں کے مطابق عالمی اور ملکی قیمتوں میں فرق اتنا زیادہ ہو گیا ہے کہ صرف 15 دن کا فرق 25 ارب سے زائد بن رہا ہے۔

اس صورتحال میں اوگرا نے سفارش کی ہے کہ پاکستان کی سرکاری تیل کمپنی پاکستان سٹیٹ آئل (پی ایس او) بین الاقوامی مارکیٹ سے ڈیزل خرید کر مقامی تیل کمپنیوں کو فراہم کرے، لیکن پی ایس او نے اپنے ایک خط میں ایسا کرنے سے انکار کر دیا ہے۔

پی ایس او کے مطابق ادارے کے گردشی قرضوں اور بین الاقوامی سطح پر بڑھتی ہوئی قیمتوں کی وجہ سے یہ مالی طور پر ممکن نہیں کہ وہ عالمی منڈی سے تیل خرید کر مقامی سطح پر تیل کمپنیوں کو فروخت کرے۔

اس حوالے سے آئل انڈسٹری کے ماہر اور ایک مقامی ریفائنری کے منتظم زاہد میر نے رابطہ کرنے پر بتایا کہ دنیا میں اس وقت ڈیزل کی طلب بہت زیادہ ہے اور زیادہ تر ڈیزل یورپ برآمد کیا جا رہا ہے۔

اُنھوں نے کہا کہ ایک جانب ڈیزل کی قیمت بڑھی ہے تو اس کے ساتھ اس پر پریمیئم میں بھی اضافہ ہوا ہے یعنی طلب زیادہ ہونے کی وجہ سے آپ اضافی پیسے ادا کر کے ڈیزل خرید سکتے ہیں۔ اُنھوں نے بتایا کہ دنیا کے حالات کی وجہ سے تیل کی مصنوعات کی قیمتوں میں زیادہ اضافہ ہوا ہے اور پاکستان بھی اس سے متاثر ہو رہا ہے۔

تیل و گیس کے شعبے کے ماہر اور عارف حبیب لمٹیڈ کے ہیڈ آف ریسرچ طاہر عباس نے بتایا کہ پریمیئم ایک اضافی رقم ہوتی ہے جو جلد خریداری کے لیے ادا کرنی ہوتی ہے۔

اُن کا کہنا تھا کہ یہ حقیقت ہے کہ دنیا میں ڈیزل کی قیمت بہت زیادہ بڑھی تاہم گذشتہ کچھ روز سے تیل کی قیمتوں میں کمی واقع ہوئی ہے اور اس کا مثبت اثر پاکستان پر بھی پڑے گا۔ کیونکہ خام تیل کی قیمت جو 125 ڈالر فی بیرل سے اوپر چلی گئی تھی وہ اب 110 ڈالر فی بیرل سے نیچے آ گئی ہے۔ اور روس اور یوکرین کے درمیان کسی امن معاہدے کی صورت میں یہ 100 ڈالر سے بھی نیچے جا سکتی ہیں۔

پی ایس او کے وزارت توانائی کو لکھے گئے ایک خط کے مطابق ملک میں 12 تیل کمپنیوں کی جانب سے جنوری سے لے کر مارچ کے مہینے تک کم ڈیزل خریدا گیا ہے۔

پی ایس او کے مطابق ڈیزل کی کم درآمد کی وجہ سے ان کمپنیوں کے ساتھ ملک میں ڈیزل کے ’ڈے کور‘ یعنی کتنے دن کے لیے ڈیزل کافی ہو گا، اس میں پانچ دن کی کمی آئی ہے۔

عارف حبیب لمیٹڈ کے طاہر عباس نے بتایا کہ فی الحال ڈیزل کا کوئی بحران نظر نہیں آ رہا کیونکہ وزیر توانائی کے مطابق ایک مہینے کا ذخیرہ موجود ہے۔ اُنھوں نے کہا عالمی منڈی میں قیمتوں میں کمی ہوئی ہے جس کا فائدہ پاکستان کو ہو گا اور تیل کمپنیوں کو کیش فلو اور درآمدی لاگت کے لیے اضافی پیسے نہیں چاہیے ہوں گے۔

تیل کمپنیوں کی جانب سے ڈیزل کی کم درآمد کی وجہ سے حکومتی ادارے پی ایس او نے ملک میں گندم کی کٹائی کے سیزن کے متاثر ہونے کے بارے میں خدشات کا اظہار کیا ہے۔

اوگرا نے بھی اس سلسلے میں خدشات کا اظہار کیا ہے کہ مارچ سے لے کر جون تک ڈیزل کی طلب بہت زیادہ ہوتی ہے جب ملک میں فصل کی کٹائی ہو رہی ہوتی ہے اور اس لیے اس عرصے کے دوران طلب کو پورا کرنے کے لیے زیادہ ڈیزل درآمد کیا جائے۔

سندھ آباد گار بورڈ کے سینیئر نائب صدر محمود نواز شاہ نے کہا گندم کی کٹائی اور ترسیل میں استعمال ہونے والے کمبائنڈ ہارویسٹر، تھریشر،ٹریکٹر ٹرالیاں اور ٹرک ڈیزل استعمال کرتے ہیں۔ سندھ میں مارچ سے گندم کی کٹائی شروع ہوتی ہے جو ملک کے بالائی حصوں میں جون تک چلی جاتی ہے۔

پاکستان میں تیل کمپنیوں کی نمائندہ تنظیم آئل کمپنیز ایڈوائزری کمیٹی کے اعداد و شمار کے مطابق مئی میں جب گندم کی کٹائی کا موسم عروج پر ہوتا ہے تو اس وقت ڈیزل کی کھپت نو لاکھ ٹن تک ہو جاتی ہے جو عموماً دوسرے مہینوں میں سات لاکھ ٹن کے لگ بھگ رہتی ہے۔


Summary: مطیع الرحمن نے سنہ 1971 کی جنگ کے دوران کراچی سے پاکستانی فضائیہ کا لڑاکا طیارہ اغوا کر کے انڈیا لے جانے کی کوشش کی مگر وہ اس کوشش میں ناکام رہے اور طیارہ انڈیا کی سرحد کے قریب گر کر تباہ ہو گیا جس کے نتیجے میں وہ اپنے زیرِ تربیت پائلٹ راشد منہاس کے ساتھ ہلاک ہو گئے۔

یہ بنگلہ دیش کی آزادی سے چار ماہ قبل کی بات ہے جب پاکستانی فضائیہ میں لڑاکا طیاروں کے پائلٹوں کو تربیت دینے والے فلائٹ لیفٹیننٹ مطیع الرحمٰن نے 1971 کی جنگ میں مغربی پاکستان (موجودہ پاکستان) کے خلاف بغاوت کی۔

اس واقعے کے بعد پاکستان نے راشد منہاس کو ملک کے سب سے بڑے فوجی اعزاز ’نشان حیدر‘ سے نوازا جبکہ دوسری جانب بنگلہ دیش نے مطیع الرحمن کو اپنے ملک کے فوجی اعزاز ’بیر شریسترہ‘ یعنی ’بہترین بہادر ہیرو‘ سے نوازا۔

مطیع الرحمن کا تعلق مشرقی پاکستان کے ایک متوسط خاندان سے تھا۔ وہ 21 فروری 1945 کو ڈھاکہ کے قریب رمنا نگر میں پیدا ہوئے اور وہیں کے پرائمری سکول میں تعلیم حاصل کی جس کے بعد انھیں مغربی پاکستان میں سرگودھا کے پی اے ایف پبلک سکول میں داخل کروایا گیا۔

12ویں جماعت کے بعد انھوں نے اگست 1961 میں پاکستانی ایئر فورس میں شمولیت اختیار کی۔ انھیں جون 1963 کو جنرل ڈیوٹی پائلٹ برانچ کمیشن کیا گیا اور وہ 1971 کی جنگ سے قبل پائلٹوں کو تربیت دینے کے فرائض سرانجام دے رہے تھے۔

دوسری طرف راشد منہاس تقسیم ہند کے بعد فروری 1951 کو کراچی میں پیدا ہوئے اور 1969 میں انھوں نے پی ایف اے اکیڈمی رسالپور کو جوائن کیا جہاں انھیں ہارورڈ اور ٹی 37 طیارے اڑانے کی تربیت دی گئی۔

مطیع الرحمن نے 12ویں جماعت کے بعد اگست 1961 میں پاکستانی ایئر فورس میں شمولیت اختیار کی

پاکستانی ایئر فورس کے تاریخ دان قیصر طفیل اپنی ایک تحریر ’بلیو برڈ 116 از ہائی جیکڈ‘ میں لکھتے ہیں کہ کراچی میں تعینات بنگالی افسروں کو احساس ہو گیا تھا کہ پاکستانی انٹیلیجنس اُن پر نظر رکھے ہوئے ہے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

ان بنگالی افسران نے طے کیا کہ وہ ایئر بیس پر موجود افسران کے ساتھ دوستانہ تعلقات جاری رکھیں گے اور کھلے بندوں آپس میں کبھی ایک ساتھ نہیں ملیں گے لیکن اندر ہی اندر یہ منصوبہ بنا کہ وہ پاکستانی جنگی طیارے کو ہائی جیک کر کے انڈیا لے جائیں گے۔ شروع میں ایک یا دو ایف 86 ہائی جیک کرنے کا منصوبہ بنا مگر انھوں نے اسے ترک کر دیا کیونکہ زیادہ لوگوں کی موجودگی سے شک پیدا ہو سکتا تھا۔

اس تحریر میں قیصر طفیل لکھتے ہیں کہ یہ طے ہوا کہ سولو مشن پر جانے والے ٹی 33 کو ہائی جیک کرنا آسان ہو گا۔ 20 اگست کو راشد منہاس نے سکواڈرن کریو روم میں ناشتہ گرم کروایا، انھیں اس روز اڑان پر نہیں جانا تھا کیونکہ تنہا جانے کے لیے کراچی کے آس پاس موسم خراب تھا لیکن اچانک موسم بہتر ہوا اور راشد منہاس سے کہا گیا کہ وہ اُڑنے کی تیاری کریں۔

قیصر طفیل لکھتے ہیں کہ راشد منہاس اپنا ناشتہ بیچ میں چھوڑ کر فلائٹ لیفٹیننٹ حسن اختر سے پرواز کی بریفننگ لینے گئے۔ انھوں نے اڑان کے کپڑے پہنے، جلدی سے دو گلاب جامن کھائے اور کوکا کولا کے دو، تین گھونٹ لیے۔

مطیع الرحمٰن کے متعلق پاکستانی حکام کا دعویٰ رہا ہے کہ 20 اگست کو جب راشد منہاس مطیع الرحمن کے ساتھ تربیتی پرواز پر تھے، تو مطیع الرحمن نے انھیں طیارے میں خرابی کا اشارہ کیا اور انھیں ’کلوروفام‘ سنگھا کر نیم بے ہوش کر دیا۔

اسی دوران مطیع الرحمٰن نے زمین پر موجود اپنے ساتھیوں سے کہا کہ وہ ان کے اہلخانہ کو کراچی میں انڈین ہائی کمیشن پہنچائیں کیونکہ وہ پاکستانی ایئرفورس کا طیارہ انڈیا لے کر جا رہے ہیں۔

پاکستانی فوج کے شعبہ تعلقات عامہ آئی ایس پی آر کی جانب سے شائع کردہ کتاب ’مون گلیڈ‘ کے مطابق 20 اگست 1971 کو راشد منہاس تنہا ٹی 33 کی دوسری پرواز کے ٹیک آف کے لیے تیار تھے۔ انھوں نے انجن چلایا اور تمام حفاظتی تدابیر کی یقین دہانی کی۔ گراؤنڈ پر عملے نے انھیں ’تھمبز اپ‘ کا اشارہ کیا، یعنی وہ اڑان بھر سکتے تھے۔

جیسے ہی انھوں نے اڑان بھرنے کی تیاری پکڑی تو ’ایک بنگالی انسٹرکٹر پائلٹ فلائٹ لیفٹیننٹ مطیع الرحمن نے انھیں رُکنے کا اشارہ کیا۔‘

’(راشد منہاس کو) لگا کہ شاید انھیں آخری لمحے پر کچھ اضافی ہدایات ملنے جا رہی ہیں۔ انھوں نے طیارہ روک لیا۔‘

مون گلیڈ میں مزید لکھا ہے کہ ’مطیع (کھلی ہوئی کینوپی کے ذریعے) پچھلے کاکپٹ سے زبردستی اندر داخل ہوئے، طیارے کا کنٹرول چھین لیا اور اڑان بھر کے طیارے کا رخُ انڈیا کی طرف کر لیا۔‘

اس سے پہلے کہ راشد منہاس کچھ سمجھ پاتے، طیارہ رن وے پر دوڑنے لگا۔ قیصر طفیل لکھتے ہیں کہ ’منہاس صرف اتنا کر پائے کہ انھوں نے 11 بج کر 28 منٹ پر ایئر ٹریفک کنٹرول کو پیغام بھیجا کہ ان کے طیارے کو ہائی جیک کر لیا گیا ہے۔‘

ان کے مطابق مطیع نے ممکنہ طور پر راشد منہاس پر دباؤ ڈالنے کے لیے پستول کا سہارا لیا ورنہ خطرہ دیکھتے ہی انجن کو آف بھی کیا جا سکتا تھا۔

بنگالی افسر کیپٹن فرید نے اخبار ڈیلی سٹار کے لیے 2006 کی ایک تحریر میں لکھا کہ ’میں دیکھ سکتا تھا کہ دونوں پائلٹ طیارے کے کنٹرول کے لیے آپس میں لڑ رہے ہیں۔

مجھے اسی وقت معلوم ہوگیا تھا کہ مطیع الرحمن انڈیا جانے کی کوشش کر رہے ہیں کیونکہ انھوں نے نہ پیراشوٹ پہن رکھا تھا نہ ہیلمٹ۔

طیارے کی ہائی جیکنگ پر ایئر بیس میں الرٹ جاری کیا گیا۔

پاکستانی پائلٹ سجاد حیدر نے اپنی کتاب ’فلائٹ آف دی فیلکن‘ میں لکھا ہے کہ راشد کے پاس ٹیک آف روکنے کے لیے متعدد آپشن موجود تھے تاہم وہ ایسا نہیں کر سکے۔

مطیع الرحمن نے سنہ 1971 کی جنگ کے دوران کراچی سے پاکستانی فضائیہ کا لڑاکا طیارہ اغوا کر کے انڈیا لے جانے کی کوشش کی مگر وہ ناکام رہے

مطیع الرحمٰن خاصے تجربہ کار پائلٹ تھے اور انھوں نے ریڈار سے بچنے کے لیے نچلی سطح پر پرواز کی جس کی بدولت پیچھے روانہ کیے گئے طیارے انھیں تلاش نہ کر سکے۔

تاہم بعد ازاں دوپہر کے وقت مقامی پولیس سٹیشن سے فون موصول ہوا کہ ایک طیارہ حادثے کا شکار ہوا ہے۔

ایئر انویسٹیگیشن بورڈ کی تحقیقات میں کہا گیا کہ پرواز کے دوران کینوپی کو لاک نہیں کیا گیا تھا۔ وہ باہری ہوا کے دباؤ میں کچھ دیر اپنی جگہ رہی پھر پرواز کے دوران اڑ گئی اور یہ طیارے کے پچھلے حصے سے ٹکرائی جس سے طیارہ ناک کے بل نیچے گرا۔

شاید اسی وجہ سے مطیع کاکپٹ سے باہر جا گرے کیونکہ انھیں سیفٹی بیلٹ باندھنے کا وقت نہیں مل سکا تھا۔

اس حادثے کی جانچ کرنے والی ٹیم کو حادثے کے مقام سے ایک کھلونا پستول ملی۔ راشد منہاس کی لاش طیارے کے اندر سے ہی برآمد کی گئی۔

پاکستانی حکام کا دعویٰ رہا ہے کہ راشد منہاس نے مطیع الرحمن سے طیارے کا کنٹرول واپس لینے کی کوشش کی اور اس لڑائی کے دوران طیارہ انڈین سرحد کے قریب گِر کر تباہ ہو گیا۔ ’راشد منہاس نے جان بوجھ کر طیارے کو نیچے گرایا اور ٹھٹھہ کے قریب حادثہ ہوا۔‘

پاکستانی تفتیش کاروں نے بعد ازاں اپنی تحقیقات کے بعد بتایا کہ مطیع الرحمن طیارے کے ساتھ انڈیا جانا چاہتے تھے تاکہ وہ بنگلہ دیش میں اپنے ساتھیوں کی حمایت کر سکیں۔

ایئر انویسٹیگیشن بورڈ کے سربراہ گروپ کیپٹن ظہیر حسین کا بھی ماننا تھا کہ نوجوان اور کم تجربہ کار راشد منہاس کاکپٹ میں فریز ہو گئے ہوں گے۔

جب اس وقت کے فوجی صدر یحییٰ خان کو پوری کہانی سنائی گئی تو انھوں نے کہا کہ یہ لڑکا نشان حیدر سے کم کا حقدار نہیں۔ بعد میں حکومت پاکستان نے راشد منہاس کو اعلیٰ ترین فوجی اعزاز ’نشان حیدر‘ سے نوازا۔

راشد منہاس پی اے ایف کے واحد رکن اور سب سے کم عمر شخص ہیں جنھیں پاکستان میں اعلیٰ ترین فوجی اعزاز نشان حیدر سے نوازا گیا۔

بنگلہ دیش کی تاریخ پر لکھنے والے مصنف رفیع العالم اپنی تحریر ’ان فارگیٹ ایبل ہیروز آف بنگلہ دیش‘ میں لکھتے ہیں کہ مطیع الرحمن یہ برداشت نہیں کر پا رہے تھے کہ وہ ’اپنی ہی سرزمین پر بطور پائلٹ بمباری کریں گے تاہم خاندان کی طرف رکاوٹ کے باعث اس وقت جنگ آزادی میں ان کے لیے شمولیت بھی ناممکن تھی۔‘

رفیع العالم کے مطابق مطیع الرحمن نے مغربی پاکستان کے خلاف بغاونت کے لیے خفیہ مشن ’کوڈ نیم بلیو برڈ‘ کا فیصلہ کیا۔

’کوئی بھی ریڈار (ہائی جیک کیے گئے) ٹی 33 طیارے کو ٹریک نہ کر سکا کیونکہ انھوں نے اسے بہت کم بلندی پر اڑایا۔ مطیع الرحمن اسے گجرات کی ایئر فیلڈ تک لے جانا چاہتے تھے‘مگر وہ اس میں ناکام رہے۔

وہ لکھتے ہیں کہ ’مطیع الرحمن کی لاش حادثے کے مقام کے قریب سے ملی تھی۔‘

رفیع العالم نے مزید لکھا کہ انھیں مسرور ایئر بیس میں ’فورتھ کلاس ملازمین کے قبرستان میں دفنایا گیا۔۔۔ ایئرفورس نے ایک ماہ کے لیے ان کی اہلیہ اور دو بیٹیوں کو قید رکھا اور 29 ستمبر 1971 کو رہا کیا۔‘

بنگلہ دیش کی آزادی کے بعد مطیع الرحمن کو بیر شریسترہ کا اعزاز دیا گیا جبکہ جیسور میں بنگلہ دیش ایئر فورس کا فضائی اڈہ ان کے نام کیا گیا۔

مطیع کی باقیات کو ابتدا کو پاکستان کے شہر کراچی میں سپرد خاک کیا گیا تھا تاہم بنگلہ دیش کی حکومت کے مطالبے پر سنہ 2006 میں پاکستان نے مطیع الرحمن کی باقیات بنگلہ دیش کو واپس کیں اور بنگلہ دیش کے قیام کے 35 سال بعد انھیں ڈھاکہ میں فوجی اعزاز کے ساتھ دفن کیا گیا۔